Zo slovenskej tlače ● Január (III.) 2012
http://www.oslovma.hu/index.php/sk/monitoring/169-monitoring3-monitoring3/648-zo-slovenskej-tlae-januar-iii-2012
http://www.oslovma.hu/01-Imro-Ment/ImroInfo/2012/ImrTSl04.rtf
Idete cestou Cháveza či Castra - vyčítali Orbánovi europoslanci - Maďarsko sa musí obhajovať - Hromadné prepúšťanie - „Sused  je blázon“ - Vzťahy s Maďarmi budú napäté aj po voľbách - Cár Orbán a radcovia - Jobbik spálil zástavu únie - Hypermarkety zaplavili tisíce Slovákov
Vybral a zostavil: Imrich Fuhl
Europoslanci zostávajú kritickí voči Orbánovi
19. januára 2012 - (tasr)
Štvrtkový prejav maďarského premiéra Viktora Orbána v Štrasburgu nepresvedčil väčšinu poslancov Európskeho parlamentu (EP), pred ktorými obhajoval pozmenenie niektorých ustanovení maďarskej ústavy. Orbán europoslancom vysvetľoval, že ústava v pôvodnom znení dostatočne nechránila súkromné vlastníctvo, životné prostredie ani práva národnostných menšín. Teraz je to podľa neho už v poriadku. „Máme rozpočet v súlade so stabilizačným plánom EÚ. Zakázali sme všetky polovojenské organizácie a ochraňujeme všetky menšiny. Vždy budeme ochraňovať menšiny,” povedal Orbán na pôde EP. Témy, o ktorých hovoril, tvoria síce podstatnú časť politickej agendy europoslancov, ale tí sa jeho slovami nenechali zmiasť a neustále poukazujú na hlavné predmety medzinárodnej kritiky voči Budapešti. Nový predseda frakcie socialistov a demokratov (S&D) Hannes Swoboda vo svojom prejave pripomenul, že úlohou EP je nielen preskúmať detaily legislatívnych úprav v Maďarsku, ale aj analyzovať filozofiu, ktorá stojí za konkrétnymi krokmi nejakej vlády. „Zámer Orbánovej vlády je zlý. To je to, čo my kritizujeme. Kritizujeme Orbána, nie občanov Maďarska,” povedal Swoboda počas rozpravy. Dodal, že v súvislosti s čl. 7 Lisabonskej zmluvy, ktorý hovorí o pošliapavaní ľudskej dôstojnosti a základných ľudských práv, je načase sa pýtať, kedy sa voči Maďarsku začne podrobný monitorovací proces v súlade s týmto článkom. „Som za Európu Václava Havla, založenej na princípoch slobody a demokracie. Nie za Orbánovo Maďarsko, ktoré sa čoraz viac stáva autoritárskym režimom,” povedal Swoboda. Hannes Swoboda zároveň v mene svojej politickej skupiny vyzval Európsku ľudovú stranu (EĽS), ktorej je Orbán podpredsedom na celoeurópskej úrovni, aby sa tiež začala vážnejšie zaoberať situáciou v Maďarsku, kde ľudia prichádzajú o časť svojej slobody a kde treba chrániť európske hodnoty a demokraciu. Predseda EĽS Joseph Daul sa snažil brániť Orbána a poukázal, že nová ústava nahradila starú stalinistickú z roku 1949. Na to neskôr kriticky zareagoval poslanec z tábora Zelených Daniel Cohn-Bendit, ktorý sa Daula spýtal, ako mohla EÚ prijať do svojich radov krajinu so stalinistickou ústavou. Líder Aliancie liberálov v EP (ALDE) Guy Verhofstadt vo svojom prejave poznamenal, že okrem právneho konania, ktoré Európska komisia už vzniesla proti Maďarsku, existujú aj ďalšie znepokojivé skutočnosti, ktoré spadajú napríklad pod čl. 2 a 4 Základnej dohody o EÚ, takisto pokrývajúce oblasť základných európskych hodnôt a princípov. Verhofstadt tiež ostro odmietol aj Orbánove slová, že v Maďarsku nie sú žiadne problémy. Olej do ohňa v protiorbánovskom tábore priliala i rumunská poslankyňa EP a členka ALDE Renate Weberová z parlamentného Výboru pre občianske práva. Postrehla, že ak by súčasná situácia bola prítomná v niektorej z kandidátskych krajín EÚ - napríklad situácia, keď sa parlament stáva iba príveskom jedinej vládnucej strany -, tak EÚ by sa z takouto krajinou o pričlenení ani nebavila.
Der Spiegel:
Vyčerpaná východná Európa hľadá útechu u populistov
19. januára 2012 - (čtk)
Maďarsku hrozí bankrot a zároveň sa vybočuje ostro doprava. Brusel si robí starosti o maďarskú demokraciu a preto proti Budapešti spustil právne kroky. Ale problém je oveľa širší: aj inde vo východnej Európe sú populisti a nacionalisti na vzostupe, píše nemecký Der Spiegel. Maďarskému premiérovi Viktorovi Orbánovi stačilo rok a pol na to, aby svoju krajinu preoral. Občianske práva a sloboda tlače sú obmedzované, demokratické delenie moci je narušené, ústava v duchu nacionalistického Horthyho režimu z medzivojnového obdobia schválená. Maďarsko sa v EÚ dostalo do politickej izolácie a stojí na pokraji bankrotu. Teraz podniká proti nemu kroky aj Európska komisia. Podľa Bruselu zmeny ústavy porušili právo únie a hrozí, že krajine v ťažkej situácii neposkytne pomoc. Samotného Orbána, kedysi obdivovaného politika, teraz považujú za zvláštnu zmes Vladimira Putina a Huga Cháveza. Tento muž nie je len zaujímavý úkaz. Orbán a jeho Maďarsko predstavujú to, čo sa deje vo veľkej časti strednej a juhovýchodnej Európy. V tieni krízy sa tam rodí niečo nebezpečné. Bolestné následky globálnej finančnej krízy z roku 2008 sa krajinám východnej Európy sotva podarilo prekonať a už sa stále viac z nich znovu dostáva na šikmú plochu bojujúcu s narastajúcimi dlhmi a rozpočtovými deficitmi, s nezamestnanosťou a hrozbou recesie. Ale nie sú to len ekonomiky krajín regiónu, ktoré sú stále ešte alebo už zase v ohrození. V mnohých štátoch strednej a juhovýchodnej Európy to nevyzerá dobre ani s politickou a sociálnou stabilitou. Tamojšia spoločnosť má za sebou dve desaťročia nepretržitých reforiem a tvrdých úsporných opatrení. Teraz mnoho ľudí už cíti vyčerpanosť, únavu z demokracie, euroskepticizmus a odpor ku kedysi zbožňovanému Západu. „V mnohých ohľadoch zažíva východná Európa podobnú dezilúziu ako počas socializmu v 70. a 80. rokoch,” tvrdí maďarský ekonóm a publicista László Lengyel. „Hrozí nebezpečenstvo, že celé spoločenské vrstvy alebo oblasti ako východné Poľsko, východné Slovensko alebo východné Maďarsko prepadnú beznádeji a extrémizmu,” dodal. „Veľké očakávania, ktoré si ľudia vo východnej Európy spájali so vstupom do EÚ, sa často nenaplnili,” hovorí rumunský politológ Cristian Pârvulescu. „Pozorujeme návrat k populizmu a nacionalizmu, vývoj v Maďarsku by preto mal byť pre Brusel výstražným signálom,” dodal. Maďarsko skutočne pôsobí ako príklad tragédie spoločnosti v transformácii. Výmena elít v štátnom aparáte a v hospodárstve sa po roku 1989 prakticky nekonala. Po krátkej eufórii z konca komunizmu sa v roku 1991 maďarské hospodárstvo prepadlo a státisíce ľudí boli zrazu bez práce. Kým sa malá, staronová elita obohacovala pri často pochybných privatizáciách, musela väčšina spoločnosti znášať sociálne a hospodárske šokové terapie. Pritom žiadny z pokusov o ozdravenie verejných financií nikdy nebol poriadne dotiahnutý do konca. V novom tisícročí sa Maďarsko stalo prvou východoeurópskou obeťou globalizácie - mnoho zahraničných firiem sa presťahovalo ďalej na východ. Koalícia socialistov a liberálov v rokoch 2002 až 2010 nevyriešila žiadny z problémov trápiacich Maďarsko, zato sa predviedla hádkami, nehospodárnosťou a korupciou. Pre Maďarsko to bolo osem stratených rokov, bez ktorých by to Orbán a jeho strana Fidesz k dvojtretinovej väčšine vo voľbách v apríli 2010 asi nedotiahol. Bulharský politológ Ivan Krstev vidí Orbánovu politiku ako „vážne mienený pokus riešiť krízu nacionalistickými prostriedkami”. „Západ atraktivitu Orbána a jeho modelu všeobecne podceňuje,” hovorí Krstev. Susedia sa podľa neho teraz na Maďarsko pozerajú rezervovane. „Ale čo sa stane, až vláda nebude môcť ponúknuť nič iné ako nacionalistický model? Ak by štyri - päť krajín vo východnej Európe začalo robiť to, čo Orbán, potom bude mať EÚ skutočný problém,” varuje politológ. Od Pobaltia po Bulharsko s výnimkou Poľska žiadna z krajín s presvedčením nestojí za európskymi projektmi. V Česku už roky prezident Václav Klaus bojuje proti EÚ a euru a prehlbuje politický chaos v krajine, na Slovensku vláda padla pre súhlas so záchranou jednotnej európskej meny a hrozí, že sa k moci vráti populista Robert Fico. V Estónsku vzbudzujú pohoršenie náklady na záchranu eura. Len v Poľsku od roku 2007 nacionalisti z Práva a spravodlivosti nie sú schopní vyhrať žiadne voľby. Poľsko sa však od ostatných krajín v regióne nelíši čo do sociálno-ekonomického vývoja. Východní členovia EÚ stále patria k najchudobnejším krajinám únie. Aj ďalej tu panuje právna neistota a korupcia. Sú také rozšírené, že väčšina ľudí stále menej verí v demokraciu a v štátne inštitúcie. Kam môže viesť strata dôvery voči štátu a jeho demokratickým inštitúciám, ukazuje znovu príklad Maďarska: vo voľbách v roku 2010 triumfoval nielen Orbánov Fidesz, ale aj pravicovo extrémistická strana Jobbik.
Taliansky europoslanec Borghezio:
Orbána vnímajú v Padánii ako hrdinu
19. januára 2012 - (tasr)
Úmysel maďarského premiéra Viktora Orbána obhajovať kroky svojej vlády priamo v Európskom parlamente (EP) narazil vo štvrtok na veľkú vlnu kritiky zo strany mnohých poslancov EP, avšak Orbán mal aj sympatizantov. Napríklad taliansky nacionalistický poslanec Mario Borghezio povedal, že v Padánii Orbána vnímajú ako hrdinu. Mario Borghezio - člen Európskeho parlamentu delegovaný za nacionalistickú stranu Liga severu a v EP člen skupiny Európa slobody a demokracie (EFD) - patril k tým, čo sa po vlne kritiky z tábora socialistov, liberálov a Zelených postavili jednoznačne na stranu maďarského premiéra. Borghezio vychválil Orbána za spôsob, akým sa dokázal postaviť zoči-voči Európskej únii. „Cítime sa všetci Maďarmi. Teba v Padánii vnímajú ako hrdinu,” povedal taliansky europoslanec Orbánovi počas rozpravy v pléne. Padánia je politický projekt autonómneho útvaru na severe Talianska, o ktorom už roky sníva politické hnutie Liga severu (LN). Niektorí členovia tohto hnutia dokonca uvažujú o odtrhnutí od južnej, chudobnejšej časti Talianska. „Neexistuje krajina menom Padánia,” ohradila sa maďarská poslankyňa z tábora socialistov (S&D) Kinga Gönczová, bývala šéfka maďarskej diplomacie a dcéra bývalého prezidenta Arpáda Göncza. „Ale bude!” odpovedal jej Borghezio a dodal, že donedávna tu nebola ani krajina menom Estónsko. Taliansky poslanec však v tomto prípade preukázal nedostatok vedomostí, keďže Estónsko ako štátny útvar existovalo už v rokoch 1918-39. Na druhej strane sa proti podporným rečiam niektorých poslancov EP na adresu Orbána začali ozývať najmä europoslanci z Rumunska a Bulharska, ktorí poukázali na to, že aj v ich krajinách sú pri moci populistickí lídri a keby sa situácia v Maďarsku neriešila, autoritárstvo predstavované Orbánovým Fideszom by sa mohlo rozšíriť aj do ďalších krajín EÚ. Kritikov Orbánovho spôsobu vládnutia sa snažil upokojiť líder Európskej ľudovej strany (EĽS) Joseph Daul, že Orbán určite nekráča v autoritárskych stopách venezuelského lídra Huga Cháveza či bývalého kubánskeho vodcu Fidela Castra. Daul priznal, že Orbán nie je dokonalým lídrom, ale to vraj nie je nikto. EĽS je najsilnejšou frakciou v Európskom parlamente a ako jediná nepoužíva ostré výhrady voči Orbánovým vládnym praktikám. Počas svojho prejavu v Štrasburgu, ktorý sa niesol v zmierlivom duchu, Orbán pozval všetkých kritikov legislatívnych zmien svojej vlády do Budapešti, aby sa presvedčili z prvej ruky, ako sa veci majú. Na druhej strane priznal, že bude treba prehodnotiť niektoré ústavné zákony, ktoré vzbudzujú kritiku EÚ a medzinárodnej spoločnosti.
Orbánovi prekáža už len jedna výhrada k zákonu o banke. Prísaha na ústavu
19. januára 2012 - (sita)
Výhrady voči novému zákonu o maďarskej centrálnej banke, ktoré tlmočila Európska komisia (EK), môže krajina akceptovať vo všetkých bodoch s výnimkou jedného. Vyhlásil to v stredu maďarský premiér Viktor Orbán. „Môžeme akceptovať všetky vyjadrenia týkajúce sa nezávislosti centrálnej banky,” povedal Orbán v Európskom parlamente (EP). „Existuje iba jeden bod, v ktorom je medzi nami a Bruselom ostrý konflikt. Komisia tvrdí, že guvernér a členovia Monetárnej rady (centrálnej banky) by nemali skladať v parlamente prísahu na maďarskú ústavu ... Verím, že okrem tejto výnimky sa naše názory zhodujú vo všetkých ostatných bodoch,” povedal Orbán. Maďarský premiér v stredu v štrasburskom sídle EP vystúpil, aby obhajoval kontroverzné reformy, ktoré vlani prijala jeho vláda. Európska komisia už pre ne začala voči Budapešti konanie o porušení európskej legislatívy. Komisii sa nepáči nová maďarská ústava, ktorá začala platiť 1. januára a umožnila schválenie troch kontroverzných zákonov. Podľa kritikov je to nástroj, ktorým Orbán koncentruje moc do svojich rúk a obmedzuje demokraciu. Ide o legislatívu týkajúcu sa fungovania maďarskej centrálnej banky, ale aj ustanovenia v oblasti súdnictva a ochrany osobných údajov.
Orbán pred europoslancami:
Maďarsko zažíva vzrušujúci proces obnovy
18. januára 2012 - (tasr)
Maďarský premiér Viktor Orbán dnes vyhlásil, že hlavné problémy týkajúce sa demokratických práv v jeho krajine, na ktoré upozornila Európska únia, môžu byť ľahko vyriešené. Orbán sa zúčastnil verejnej rozpravy s poslancami Európskeho parlamentu (EP) v Štrasburgu. Témou bola medzinárodná kritika najnovších legislatívnych úprav maďarskej ústavy, ktorá viedla k právnemu konaniu Bruselu voči Maďarsku. Maďarský premiér pred poslancami EP uviedol, že nová maďarská ústava je v súlade so základnými princípmi Európskej únie, ale dodal, že chápe obavy a otázky medzinárodného spoločenstva v súvislosti s ohrozením nezávislosti maďarskej centrálnej banky a súdnictva. Rozpravu oficiálne otvoril dánsky minister pre európske záležitosti Nicolai Wammen, ktorého krajina v súčasnosti predsedá EÚ. Wammen dianie v Maďarsku označil za veľmi vážnu situáciu. Predseda Európskej komisie José Manuel Barroso uviedol, že utorňajšie rozhodnutie komisie o právnom konaní voči Budapešti už prinieslo prvé pozitívne výsledky. „Premiér Orbán zaslal list, ktorý som práve dostal, a v ktorom vyjadruje svoju dobrú vôľu spolupracovať v tejto záležitosti a dospieť k riešeniu,” povedal Barroso novinárom. Orbán počas svojho vystúpenia v EP uviedol, že kritici Maďarska by si mali uvedomiť, že jeho krajina prechádza vážnym procesom transformácie po tom, ako sa pred dvoma rokmi ocitla na prahu bankrotu. „To, čo sa deje v našej krajine je vzrušujúci proces obnovy. A je pochopiteľné, že okolo toho vznikajú rôzne debaty,” povedal maďarský premiér. A dodal, že z jeho uhla pohľadu nevidí nijaký problém, aby Maďarsko nespolupracovalo s EÚ na náprave situácie, ktorá mu je vyčítaná. „Maďarsko je vám k dispozícii,” povedal v tejto súvislosti Viktor Orbán.
„Orbán klame všade a o všetkom, aj v Štrasburgu“
18. januára 2012 - (tasr)
Maďarský premiér Viktor Orbán klame už nielen doma, ale aj v Štrasburgu. Povedal to dnes v Budapešti predseda opozičnej Maďarskej socialistickej strany (MSZP) Attila Mesterházy v reakcii na vystúpenie maďarského premiéra Viktora Orbána v rámci diskusie o situácii v Maďarsku na pôde Európskeho parlamentu v Štrasburgu. Podľa maďarskej tlačovej agentúry MTI predseda MSZP konštatoval, že Orbán klamal, keď povedal, že krajinu prevzal v takmer skrachovanom stave. „Ľavicová vláda zanechala Maďarsko na udržateľnej rozvojovej dráhe, dnes však vďaka hospodárskej politike Maďarského občianskeho zväzu-Fidesz je krajina skutočne pod hrozbou krachu,“ zdôraznil. Mesterházy považuje za klamstvo aj tvrdenie, že Orbánova vláda urobila štrukturálne reformy, pretože premeny sa neudiali v oblastiach, ktoré by to potrebovali, ale napríklad v právnom systéme. Predseda vlády podľa predsedu MSZP klamal aj vtedy, keď tvrdil, že EÚ nemá námietky voči ústave, pretože napríklad kritizované ustanovenia o úprave odchodu sudcov do dôchodku sú súčasťou základného zákona. Ľavicový politik ocenil, že Orbán v Štrasburgu teraz „nevyhlásil vojnu proti nikomu“ a prejavil ochotu k úprave sporných právnych noriem. „MSZP je za to, aby sa to čo najskôr zrealizovalo,“ dodal Mesterházy, podľa ktorého výhrady Bruselu sú iba zlomkom problémov, ktoré spôsobila Orbánova vláda, preto vyzval kabinet, aby už nekládol ďalšiu ťarchu na plecia ľudí.
Orbán otočil. Problémy chce rýchlo vyriešiť
18. januára 2012 - (Ela Rybárová - Sme / tasr)
Prvé tohtoročné zasadnutie Európskeho parlamentu v stredu ovládol maďarský premiér Viktor Orbán. No typický ostrý tón nechal doma. Problémy s maďarskou legislatívou, ktoré má Európska komisia, sa podľa neho dajú „rýchlo vyriešiť“. Európska komisia v utorok začala tri konania pre porušenie práva proti Maďarsku v otázke nezávislosti centrálnej banky, úradu na ochranu osobných údajov a predčasného odchodu sudcov do dôchodku. Problematické zákony prijali na konci decembra v rámci balíka, ktorý sprevádza novú maďarskú ústavu. Šéf Európskej komisie José Manuel Barroso povedal, že dostal od Orbána list, kde napísal, že chce na zmene spolupracovať. Požiadal Orbána, aby reagoval „rozhodne a jednoznačne“ a povedal, že „nebudú váhať použiť ďalšie kroky“, ak sa tak nestane. Orbán v europarlamente obhajoval „obrovské zmeny“ vo svojej krajine, ktorá bola jednou z posledných s ústavou z komunistickej éry. Kritiku prijal bez emócií. „Problémy, ktoré predniesla komisia, sa dajú rýchlo vyriešiť,“ povedal. Orbánov list komisii, ktorý zverejnil na blogu Financial Times, znie na rozdiel od doterajšej komunikácie veľmi ústretovo. Na budúci utorok sa Orbán chystá s Barrosom stretnúť v Bruseli. Orbán dokonca vyhlásil, že „Maďarsko dokáže akceptovať všetky návrhy Európskej komisie na zmenu zákona o centrálnej banke, ktorá sa týkajú jej nezávislosti”. Avšak stále má výhradu k požiadavke, aby guvernér a členovia monetárnej rady neskladali v parlamente prísahu na maďarskú ústavu. Pred svojím vystúpením však pôsobil tvrdšie, keď v rozhovore pre nemecký denník Bild povedal, že v otázke centrálnej banky sa „poddajú moci, nie argumentom“. Zmierlivý tón maďarského premiéra Viktora Orbána v prejavoch na dnešnej diskusii Európskeho parlamentu v Štrasburgu o situácii v Maďarsku nebol prekvapením. Tvrdia to maďarskí analytici, podľa ktorých sa dalo čakať, že Orbán nebude útočiť pred začatím rokovaní o finančnej pomoci s Medzinárodným menovým fondom (MMF) a Európskou úniou. Podľa maďarského servera Napi Gazdaság Online analytik Maďarského progresívneho inštitútu Máté Gyömöre povedal, že krotký tón zo strany maďarského premiéra potvrdzuje, že vláda veľmi potrebuje dosiahnuť dohodu s MMF. Orbán výrazne zmenil doterajšiu komunikáciu, smeroval ku kapitulácii, čím naznačil, že s MMF a EÚ sa snaží o skoršiu, či neskoršiu dohodu. Attila Juhász z maďarského Political Capital Institut upozornil na skutočnosť, že sa potvrdili Orbánove predpoklady v oblasti nepripravenosti najväčších kritikov z radov poslancov EP. Diskusia v EP nie je súčasťou právneho konania voči Maďarsku, ani žiadosti Maďarska o úver z MMF a EÚ, poznamenal Juhász. Analytička inštitútu Nézőpont Orsolya Szomszédová označila diskusiu v EP za očakávanú straníckopolitickú výmenu názorov, pričom debata prebiehala podľa jej slov v rovine všeobecných záležitostí. Konkrétnosti sa objavia až v rámci právneho konania EÚ vo forme stretu argumentov a protiargumentov, dodala Szomszédová, podľa ktorej v Orbánovom prejave bolo dôležité demonštrovanie hľadania konsenzu, pričom obsah jeho vystúpenia bol menej zaujímavý. Politický analytik Attila Antal poukázal na viaceré chyby Orbánovho prejavu. Zdôraznil, že nie je pravda, čo tvrdil premiér, že v súvislosti s ústavou EÚ nič konkrétne nekritizovala. Ustanovenia týkajúce sa centrálnej banky, ombudsmana pre ochranu údajov, či zníženie odchodu veku do dôchodku u sudcov, v súvislosti s ktorými únia vyjadrila obavy, sa totiž odvíjajú od ústavy, pripomenul Antal. Asi v trojhodinovej diskusii Orbána kritizovali socialisti, liberáli i zelení. Hannes Swoboda za socialistov Orbánovi povedal, že „podrývate slobody, ktoré ste pomáhali vybojovať“. Šéf Zelených Daniel Cohn­Bendit povedal, že Orbán „ide v stopách Cháveza, Castra, totalitných vlád“. Burzy stavajú na to, že Orbán sporné otázky vyrieši - a preto forint stúpol. Od ich vyriešenia závisí finančná pomoc krajine od Medzinárodného menového fondu a únie.
Idete cestou Cháveza či Castra, vyčítali Orbánovi europoslanci
18. januára 2012 - (čtk)
Problémy v maďarskej ústave, na ktoré upozorňuje Európska komisia, je podľa maďarského premiéra Viktora Orbána možné „veľmi jednoducho, rýchlo a efektívne” vyriešiť. Orbán to povedal v prejave pred poslancami Európskeho parlamentu. Dodal, že list v tomto zmysle poslal v utorok šéfovi Európskej komisie Josému Manuelovi Barrosovi. Práve Európska komisia spustila proti Maďarsku pre kontroverzné ústavné zmeny právne kroky. Orbán vystúpením reagoval na znepokojenie, ktoré v európskych inštitúciách vyvolali maďarské reformy, ktoré by mohli ohroziť nezávislosť maďarskej centrálnej banky, justície alebo úradu na ochranu údajov. Predseda maďarskej vlády zdôraznil, že všetky realizované reformy „sú v súlade s európskymi hodnotami a princípmi”. Kritika Európskej komisie sa podľa neho navyše netýka ústavy ako takej, ale dvoch dočasných ustanovení. Z právneho hľadiska vraj nikto nespochybnil ústavu ako takú. Maďarský premiér v parlamente tiež obhajoval doterajšiu činnosť svojho kabinetu, ktorý podľa neho prevzal krajinu vo veľmi zložitej situácii a musel preto zaviesť mnoho reforiem, vrátane tých v oblastiach vlády, justície, školstva alebo zdravotníctva a dôchodkového systému. Aj úprava ústavy bola podľa Orbána nutná, pretože Maďarsko bolo poslednou východoeurópskou krajinou, ktorá ešte svoj základný zákon od čias komunizmu nezmenila. Šéf komisie Barroso, ktorý tiež prehovoril k poslancom aj pred maďarským premiérom, parlamentu oznámil, že Orbánov list obsahuje uistenie, že maďarská vláda chce zákony, ktoré dvadsaťsedmička kritizuje, upraviť. Potvrdil tiež, že výhrady európskych orgánov sa týkajú aj maďarskej mediálnej politiky. Európska komisia podľa neho v utorok poslala list do Maďarska so žiadosťou o vysvetlenie týchto otázok. Orbána vyzval, aby sa so súčasnými problémami „jasne a rezolútne” vysporiadal.
Po Orbánovi a Barrosovi prepuklu búrlivá diskusia
Po príhovore maďarského premiéra dostali priestor zástupcovia jednotlivých politických strán v Európskom parlamente. V miestami pomerne búrlivej diskusii vystúpil napríklad šéf socialistov Rakúšan Hannes Swoboda, ktorý spomenul aj bývalého československého a českého prezidenta Václava Havla. „Havel je príklad človeka, ktorý vždy bojoval proti komunizmu, ale vždy bojoval aj za slobodu,” vyhlásil Swoboda, podľa ktorého sa to isté o Orbánovi povedať nedá. „To sú mená, ktorú sú od seba na hony vzdialené.” „Sme zachvátení schizofréniou,” vyhlásil zase zástupca zelených Daniel Cohn-Bendit s poukázaním na to, že sa podľa neho vo väčšine zahraničných médií hovorí o maďarských problémoch a premiér Orbán tu hovorí, že žiadne nie sú. „Európska únia nie je rohožka, na ktorej si čistíme topánky. Je to spoločný dom, ktorý spoločne budujeme,” pokračoval viditeľne rozčúlený poslanec, podľa ktorého ide maďarský premiér rovnakým smerom ako Hugo Chávez alebo Fidel Castro. Jeden z europoslancov za ľudovcov, ktorý je zároveň členom maďarskej vládnucej strany Fidesz, v reakcii na Cohn-Benditovo vystúpenie vyhlásil, že Maďarsko je demokratická krajina, ktorá dodržiava európske pravidlá a chráni svoje menšiny. Orbána sa zastal napríklad aj člen zoskupenia Európa Slobody a Demokracie, podľa ktorého maďarská vláda pod jeho vedením robí skutočné zmeny, na ktoré má právo.
„Maďarsko plánuje zmeniť sporné legislatívne úpravy“
18. januára 2012 - (tasr / ap / reuters)
Maďarsko plánuje zmeniť svoje zákony, ktoré vyvolali v Európskej únii obavy o demokratické práva v krajine. Uviedol to dnes predseda Európskej komisie José Manuel Barroso. Informoval, že dnes dostal list od maďarského premiéra Viktora Orbána, ktorý v ňom vyjadril „zámer upraviť príslušnú legislatívu a spolupracovať s komisiou”. List bol odoslaný len niekoľko hodín pred tým, ako sa Orbán zúčastnil na rozprave s poslancami EP, kde čelil ostrej kritike legislatívnych zmien, ktoré viedli k právnemu konaniu Bruselu voči Maďarsku. Orbán uviedol, že nová ústava Maďarska je v súlade so základnými princípmi EÚ, pripustil však, že otázky v súvislosti s nezávislosťou centrálnej banky a súdnictva sú pochopiteľné. Hlavné problémy týkajúce sa demokratických práv v krajine, na ktoré upozornila únia, môžu byť podľa neho ľahko vyriešené. Barroso okrem zopakovania kritiky sporných legislatívnych zmien tiež vyzval Orbánovu vládu, aby „jasne preukázala” svoju oddanosť demokracii. „Okrem právnych aspektov boli vyjadrené určité obavy týkajúce sa kvality demokracie v Maďarsku, jeho politickej kultúry, vzťahov medzi vládou a opozíciou a medzi štátom a občianskou spoločnosťou,” povedal Barroso. „Dôrazne vyzývam maďarských činiteľov, aby rešpektovali samotné princípy demokracie a slobody a aby ich zaviedli nielen do noriem, ale aj do praxe a politického a spoločenského života v tejto krajine,” dodal.
Maďarsko sa musí obhajovať
18. januára 2012 - (EurActiv / tasr)
Európska komisia rozhodla o začatí legislatívneho konania voči Maďarsku v troch oblastiach. Maďarsko dostalo mesiac na vysvetlenie sporných legislatívnych úprav. Ak neposlúchne výzvu, EK môže podať na súd obvinenie z porušovania základných princípov Únie. Európska komisia 17. januára rozhodla formou zrýchlenej právnej procedúry o začatí konania pre porušenie zmluvy voči Maďarsku v troch oblastiach - nezávislosť centrálnej banky, dôchodkový vek sudcov a nezávislosť národného úradu pre ochranu osobných údajov. Komisia zároveň maďarským orgánom zasiela širšiu žiadosť o informácie, ktorá sa týka nezávislosti súdnictva. „Dúfali sme, že maďarské orgány uskutočnia potrebné zmeny na zabezpečenie súladu s právom EÚ. Zatiaľ sa tak nestalo, preto sme sa rozhodli začať právne konanie,“ uviedol predseda EK José Manuel Barroso. „Rozhodnutia, ktoré sme dnes prijali sú odrazom nášho odhodlania zabezpečiť to, aby litera i duch práva EÚ boli plne rešpektované a aby vo všetkých našich členských štátoch existovalo stabilné právne prostredie.“ Zároveň zdôraznil: „Maďarsko je kľúčovým členom európskej rodiny. Neželáme si, aby nad touto krajinou existoval čo i len tieň pochybnosti o demokratických princípoch a hodnotách. Čím skôr sa táto situácia vyrieši, tým lepšie.“ Európska exekutíva zdôvodnila svojej konanie voči Maďarsku prijatím nových ústavných opatrení, ktoré môžu viesť k strate nezávislosti maďarskej centrálnej banky, keďže nový zákon umožňuje premiérovi menovať nového zástupcu guvernéra. Taktiež nútia k predčasnému odchodu do dôchodku 274 sudcov, z ktorých niektorí nie vždy súhlasili a súhlasia s rozhodnutiami centrálnej moci predstavovanej jednofarebnou Orbánovou vládou, čím sa otvorí cesta pre menovanie nových sudcov naklonených Fideszu. Podľa odborníkov z EK hrozí tiež oslabenie právomocí či dokonca svojvoľné odvolanie dozorného úradníka na ochranu osobných údajov. Komisárka pre spravodlivosť Viviane Redingová uviedla: „Vyjadrila som svoje obavy už v decembri, keď som videla návrh nového maďarského zákona. Teraz, keď bol zákon prijatý bez toho, aby sa zohľadnili právne obavy komisie, je na Európskej komisii, ako strážkyni základnej európskej legislatívy, aby dokázala, že vie zachovať celistvosť zákonov EÚ.“ Dodala: „Očakávam, že maďarské orgány sa budú pohotovo zaoberať právnymi obavami Komisie,“ ktoré podľa nej vyriešia „len skutočné zmeny dotyčnej legislatívy alebo okamžité pozastavenie ich platnosti“. Sporné legislatívne úpravy, ktoré prednedávnom prijala pravicová vláda Viktora Orbána a schválil parlament, kde jeho strana Fidesz disponuje dvojtretinovou väčšinou, vstúpili do platnosti 1. januára 2012 a vyvolali hlasný nesúhlas v maďarských uliciach, u ľudskoprávnych organizácií, Rady Európy aj v európskych inštitúciách. Kritici Orbánovej politiky uvádzajú, že nové zákony v podstate znamenajú ešte väčšiu koncentráciu moci a kontroly nad spoločnosťou v rukách samotného premiéra a jeho strany Fidesz. Podľa Orbána je táto kritika motivovaná politicky, pričom hašterenie medzi politickými stranami podľa neho dlhodobo oslabovalo pozíciu Maďarska. Argumentuje aj potrebou zbaviť sa posledných zbytkov komunistického režimu. Maďarská vláda včera informovala, že sa bude snažiť vyriešiť problematické otázky čo najskôr, aby sa vyhla eskalácie tohto právneho sporu. Budapešť má k dispozícii mesiac na vysvetlenie schválených legislatívnych zmien. Komisia sa následne najneskôr do dvoch mesiacov vyjadrí, či je odpoveď uspokojivá alebo podá na Súdny dvor EÚ obvinenie z porušovania základných princípov Únie. Maďarsku tak v konečnom dôsledku hrozí finančná pokuta za porušenie týchto princípov aj zaplatenie súdnych výloh. Maďarsko má silnú motiváciu nájsť kompromis, pretože zápasí s obrovským verejným dlhom a snaží sa dosiahnuť novú dohodu o pôžičke do výšky až 20 miliárd eur s EÚ a Medzinárodným menovým fondom. Komisár pre hospodárske a menové záležitosti Olli Rehn včera zopakoval, že Maďarsko musí najprv prijať všetky potrebné opatrenia, ktoré zaručia nezávislosť domácej centrálnej banky, predtým než sa môžu začať formálne rokovania o pomoci z EÚ a MMF. „Nezávislosť centrálnych bánk patrí k základným pilierom legislatívy EÚ. Vlády by sa mali zdržať toho, že budú ovplyvňovať svoje centrálne banky,“ povedal Rehn a zopakoval, že nové prvky maďarskej legislatívy a niektoré pozmeňujúce návrhy ústavy sú v rozpore so základnými princípmi EÚ. Budapešť už predtým varoval, že jej hrozí aj pozastavenie financií zo štrukturálnych fondov. Napriek tomu, že diskusie dnešného plenárneho zasadnutia Európskeho parlamentu sa malo sústrediť na novozvoleného predsedu EP a priority dánskeho predsedníctva, kancelária maďarského premiéra oznámila, že Orbán dnes pricestuje do Štrasburgu, kde chce hájiť svoju politiku a podľa slov svojho hovorcu čeliť „ďalšiemu útoku medzinárodnej ľavice“. Budúci utorok (24.1.) sa Orbán stretne v Bruseli aj s predsedom EK.
Pozície
Maďarský občiansky zväz Fidesz podľa slov hovorkyne strany Gabrielly Selmeczi podporuje maďarskú vládu v tom, aby hneď ako Európska komisia (EK) oznámi konkrétne zistenia v súvislosti s maďarskými zákonmi, na základe skutočných argumentov začala konzultovať s EK. Podľa agentúry MTI Kresťanskodemokratická ľudová strana (KDNP), ktorá vládne v bloku s Fideszom, vyhlásila, že konanie EK voči Maďarsku je bežnou praxou, v rámci ktorej sa dotknuté strany snažia o dohodu, prípadne o spornej záležitosti rozhodne Európsky súdny dvor. Na rozdiel od toho osočujúce mediálne ťaženie vedené proti Maďarsku ľavicovoliberálnou opozíciou a jej zahraničnými priateľmi veľmi škodí Maďarsku, povedal šéf frakcie KDNP Péter Harrach. Dodal, že maďarská vláda je otvorená k dohode, zverejní jasne svoje argumenty a ani prípadná korekcia zákonov pre ňu neznamená zvláštne problémy. Ak sa spor dostane na súd, tak rozsudok bude vláda akceptovať, konštatoval. Konaniu EK voči Maďarsku sa podľa vyjadrenia predsedu Maďarskej socialistickej strany (MSZP) Attilu Mesterházyho dalo zabrániť, ak by vláda Viktora Orbána prijala kritické pripomienky opozičných strán - teda aj socialistov - ku kontroverzným zákonom. Podľa maďarskej tlačovej agentúry MTI v reakcii na rozhodnutie EK o začatí konania voči Maďarsku Mesterházy na tlačovej besede v Budapešti povedal, že napriek tomu, že vládne strany sa snažia situáciu prezentovať ako útok voči Maďarsku, zo strany EK ide o kritiku zlej politiky Orbánovej vlády. MSZP súhlasí s tým, že zákon o centrálnej banke, založenie inštitúcie, ktorá má nahradiť ombudsmana pre ochranu údajov a opatrenia týkajúce sa sudcov, oslabujú demokraciu v Maďarsku. Podľa zástupcu šéfa frakcie opozičnej strany Politika môže byť iná (LMP) Gergelya Karácsonya premiér Viktor Orbán sa musí rozhodnúť, či uprednostní svoje mocenské záujmy, alebo záujmy krajiny. Karácsonyi vyjadril názor, že Orbánova vláda, ktorá pokrytecky argumentuje ochranou suverenity krajiny, takýmto konaním dostáva Maďarsko pred Európskou úniou do nemožnej situácie v čase, kedy sa veľmi vážne rokuje o novej pôžičke a o budúcom rozpočte EÚ. Sergej Stanišev, líder Strany európskych socialistov (EPP) vo svojom článku s názvom „Maďarská demokracia je v obkľúčení“ napísal: „Konanie konzervatívnej vlády FIDESZ pod vedením premiéra Viktora Orbána vyústili do bezpríkladného útoku na medzinárodné demokratické štandardy. V roku 2012 je to mimoriadna vec, ale krutým faktom je, že o Európskej únii možno teraz povedať, že zahŕňa ako jedného zo svojich členov nedemokratický štát.“ „EPP, ktorá počíta FIDESZ za svojho člena, by mala suspendovať svojho maďarského pridruženého člena kým sa v Maďarsko opäť nezavedú medzinárodne prijateľné demokratické štandardy. Zároveň by Európsky parlament mal vyzvať 14 europoslancov Fideszu, aby odmietli konanie vlády Fideszu a zaviazali sa k dodržiavaniu medzinárodne prijateľných demokratických štandardov,“ uviedol bývalý bulharský premiér. Skupina liberálov v EP (ALDE) žiada od Európskej komisie prijať prísnejšie opatrenia. Vo svojom stanovisku vyjadrila obavy, že v Maďarsku dochádza k porušovaniu základných práv, čo doteraz európske inštitúcie ignorujú. „Rozhodnutím o začatí konania vo veci porušenia európskeho práva len v troch špecifických otázkach, Komisia prehliadla širší obraz. Prípad Maďarska nie je len technickým porušením legislatívy EÚ, ale širšou obavou postupnej, ale vytrvalej erózie hodnôt EÚ, tak ako sa uvádzajú v Článku 2 - napr. Pokiaľ ide o slobodu prejavu, médií a vierovyznania,“ vyjadril sa líder ALDE Guy Verhofstadt. „V článku 7 je stanovené, že keď „existuje jasné riziko vážneho porušenia hodnôt uvedených v článku 2 niektorým členským štátom“ inštitúcie EÚ budú konať. Ak nie EÚ, tak kto? Ak nie teraz, tak kedy?,“ pokračoval Vershofstadt. „Nemalo by sa to vnímať ako útok na Maďarsko alebo maďarský ľud, ale varovanie maďarskej vláde a ďalším vládam, ktoré sa môžu snažiť presadiť podobné zmeny oslabujúce občianske slobody.“ Aj Skupina zelených/Európska slobodná aliancia žiada začiatok konania podľa článku 7 Zmluvy o EÚ. Spolupredsedovia skupiny Rebecca Harms a Daniel Cohn-Bendit v spoločnom prehlásení uviedli: „EÚ musí promptne konať, aby sa predišlo akýmkoľvek ďalším možným krokom smerom k autoritárskemu režimu v Maďarsku. Útoky Orbánovej vlády na slobodu tlače, nezávislosť súdnictva, nezávislosť národnej banky a prísne obmedzenia politického pluralizmu sú vážnym a vytrvalým porušením základných európskych hodnôt a práv.“ Taktiež vyzvali EPP, aby pozastavila členstvo strany FIDESZ v strane i poslaneckom klube v Parlamente „pokiaľ nebude v Maďarsku znovu zavedený rešpekt voči európskym hodnotám“. Šéf frakcie sociálnych demokratov (S&D) v Európskom parlamente Hannes Swoboda konštatoval, že neočakáva, že návšteva Viktora Orbána na zasadaní Európskeho parlamentu a diskusie s predstaviteľmi Európskej únie prinesú veľkú zmenu: „Orbán zostane vždy takým, akým bol. V zásade zostane rovnakým.“ Naznačil, že mu nejde ani tak o jednotlivé zákony, ale o Orbánovho ducha.
Kritik Budapešti šéfuje europarlamentu
18. januára 2012 - (Sme)
Šéf frakcie socialistov Schulz sa stal predsedom europarlamentu. Patrí medzi najväčších Orbánových odporcov. - Zmierlivý tón Poliaka Jerzyho Buzeka na čele Európskeho parlamentu je minulosťou. Na druhú polovicu volebného obdobia si včera poslanci zvolili za predsedu šéfa frakcie socialistov Nemca Martina Schulza, známeho ostrými bonmotmi. Ten v novej funkcii sľubuje menej ostrý tón. Jeden z najväčších kritikov maďarského premiéra bude musieť vystupovať v mene celého parlamentu. V ňom je najväčšou pravicová frakcia EPP, v ktorej je aj Fidesz Viktora Orbána. Schulz ho pred rokom žiadal, aby stiahol mediálny zákon s tým, že nie je správne, keď „štátna moc ovláda médiá”. Talianskeho expremiéra Silvia Berlusconiho narážkami na „vírus konfliktu záujmov” rozčúlil tak, že Schulza prirovnal k dozorcovi v koncentračnom tábore. Za urážku sa Berlusconi potom ospravedlnil u nemeckej kancelárky.
Hromadné prepúšťanie v Maďarsku sa dotkne juhu Slovenska
19. januára 2012 - (sita)
Hromadné prepúšťanie v Maďarsku sa negatívne dotkne miery nezamestnanosti aj na juhu Slovenska. U našich južných susedov pracuje mnoho obyvateľov najmä z okresu Komárno. Maďarská dodávateľská spoločnosť Za-Co Kft. bude prepúšťať 282 zamestnancov, z toho 175 je občanov Slovenskej republiky a všetci s výnimkou dvoch majú trvalý pobyt v okrese Komárno. Výpovede dostanú koncom januára, reálne odídu 1. marca po uplynutí výpovednej lehoty, informovala agentúru SITA riaditeľka úradu práce v Komárne Gabriella Nagy. S ďalšími 30 ľuďmi z okresu rozviaže pracovný pomer sprostredkovateľská agentúra Trenkwalder, skončia k 31. januáru. „V našom regióne pociťujeme, že v Maďarsku je hospodárska kríza. Dá sa očakávať, že budú nasledovať aj ďalšie prepúšťania,“ skonštatovala Nagy. Pre také kvantum prepúšťaných ľudí úrad práce nemá priestory, plánuje preto zriadiť mobilné pracoviská. „Do Za-Co prídeme prepúšťaným zamestnancom vysvetľovať, že keďže boli zamestnaní v Maďarsku, čo musia zabezpečiť a aké tlačivá vyplniť, aby sme ich zobrali do evidencie,“ povedala Nagy. Situácia je podľa nej veľmi zlá, ku koncu decembra dosiahla nezamestnanosť v okrese 17,53 percenta. Predstavuje to 9 805 ľudí bez práce, čo je takmer každý šiesty človek v produktívnom veku. Pri porovnaní s okolitými okresmi je na tom komárňanský najhoršie. „Napríklad v Dunajskej Strede je o tretinu nižšia nezamestnanosť, nižšia je aj v Leviciach a v Nových Zámkoch,“ poukazuje Nagy. Veľa ľudí podľa jej slov odovzdalo živnostenské listy a prihlásilo sa do evidencie úradu práce.
Začína sa koniec pracovnej kariéry tisícok maďarských úradníkov
18. januára 2012 - (tasr / tvnoviny.sk)
Maďari začínajú rušiť 6719 pracovných miest vo verejnej správe. Opatrenie sa dotkne takmer piatich percent zo 73 460 pracovníkov, v počte zrušených miest je totiž zarátaných aj 2 440 neobsadených. Výsledkom snáh o vytvorenie lepšieho a jednoduchšieho štátu podľa splnomocnenca je, že zo 650 vládnych orgánov zostalo už iba 320. András Levente Gál povedal aj to, že vláda pomôže prepusteným umiestniť sa v komerčnej a občianskej sfére v rámci programu Most kariéry. Kde všade sa bude prepúšťať: - Rozhodnutie sa najviac dotkne úradov hlavného mesta a župných vládnych úradov, ktoré patria pod rezort verejnej správy a justície. Z tohto rezortu prepustia celkom 2 826 ľudí. - Zo zdravotných, školských, kultúrnych a športových zariadení, ktoré patria k rezortu národných zdrojov, prepustia 903 zamestnancov. V inštitúciách patriacich rezortu rozvoja vidieka stratí zamestnanie 742 ľudí. - Prepúšťanie rádovo v stovkách pracovníkov sa dotkne aj ďalších rezortov a inštitúcií, vrátane Národného úradu pre dane a clá, Ústredného štatistického úradu, či sociálnej a zdravotnej poisťovne. Úrad predsedu vlády prepustí 19 zamestnancov.
Sused je blázon
18. januára 2012 - (Peter Schutz - Košický korzár)
So susedom, ktorému preskočilo, máte problém. Ešte väčší je, ak nemôžete postaviť akési zátarasy, ktoré by ho izolovali, čo je prípad, keď nejde o priestor obytný-domový, ale schengenský. Výrok maďarského premiéra, že „cieľom vojen v budúcnosti bude získanie ornej pôdy a zásob pitnej vody”, pričom „táto vojna sa nie zbraňami, ale inými prostriedkami, napríklad znižovaním ratingov, už začala”, je evidentne na odborné vyšetrenie. Malo by byť veľmi dôkladné. Pretože, ak aj prekročíme radikálne ľavicový alarmizmus o trvalo neudržateľnom vývoji, ktorý MUSÍ vyústiť do vojen, čo je veľmi hlúpy, ale legitímny svetonázor, tak to preklopenie do znižovania ratingov je na elektrický šok. Ak nedostane okamžite takú dávku, že v Budapešti vypadne na tri dni prúd, Viktor Orbán sa už nevylieči nikdy. Vynechajme argumenty, lebo tu sa nedá. Vôbec myšlienka, ako mu spojitosť medzi ratingami a vojnami mohla napadnúť, je výron tak paranoidného stavu vedomia, že jeho nositeľ môže byť okoliu veľmi nebezpečné indivíduum. Premiér štátu, ktorí žije s fikciou nepriateľov, čo usilujú o jeho vodu a pôdu, je bezpečnostné riziko. Iste, môže byť debata, či nesporne inteligentný a vzdelaný Orbán nerozohráva akúsi hru, ktorej rafinovanou podstatou je príprava Maďarov na bankrot. Môže sa to zdať neuveriteľné - a stále je - ale už viacero náznakov nasvedčuje, že k platobnej neschopnosti štátu a odpísaniu časti dlhov môže smerovať zámerne. Do tohto kontextu, ktorého míľnikmi sú rozluka s MMF (2010), batéria neštandardných opatrení, na aké si netrúfol od Argentíny (2001) nikto iný, či neutuchajúca rétorika „národnooslobodzovacieho zápasu za suverenitu”, celkom zapadá psychologická príprava národa na „vojnu” s neprajným a zlým svetom. Ak sa podarí presvedčiť o vinníkoch zvonka, ktorí chcú Maďarom vziať slobodu napr. tým, že im budú diktovať hospodársku i vnútornú (EÚ) politiku, ľahšie sa kanalizuje nespokojnosť či dokonca rebélia obyvateľstva. Áno, toto je „vysvetlenie, ktoré sa vylúčiť nedá. (Teda autor komentára nevylučuje, analytici sem ešte nedospeli...) Avšak, ak sa pozrieme do Grécka, tak aj tam Papademos i ďalší tu a tam trúsia narážky, ktoré sa dajú jasne čítať ako príprava na bankrot. Aj na ratingovky nadávajú ostošesť, čo je v celej Európe dnes v móde... Avšak taký vesmírny úlet, aký predviedol Orbán, je naprosto jedinečný. Totiž aj keby mal ten diabolský zámer, že vyhlási platobnú neschopnosť „a potom sa uvidí”, i tak je tá súvislosť medzi ratingom a vojnou natoľko bláznivá, šokujúca a u normálneho, neposadnutého človeka nepredstaviteľná, že nemôže byť najmenší spor, že sused sa pomiatol. Konšpiratívnymi preludmi žije aj „náš” Fico (viackrát tu o tom bolo slovo), ale z Orbána ide až hrôza.
Budapešť - Je to komplot
18. januára 2012 - (pm - Sme)
Za všetkým sú trhy a medzinárodná ľavica, tvrdí maďarská vláda. - Maďarskí vládni politici majú na kritiku zo zahraničia jedinú odpoveď: ide o veľké sprisahanie proti maďarskému národu a jeho suverenite, proti vláde, ktorá sa vzoprela svetovému kapitálu, prípadne o sprisahanie európskej ľavice, ktorej prekáža Orbánova politika brániaca národné a kresťanské hodnoty. V poslednom prípade stojí podľa nich za zahraničnými protestmi domáca opozícia a liberálne intelektuálne kruhy, ktoré nedokázali Fidesz poraziť vo voľbách. Odrazením nového útoku medzinárodnej ľavice v pondelok premiérov hovorca Péter Szíjjártó, odôvodnil aj Orbánovu žiadosť o vystúpenie pred Európskym parlamentom. Aby dokázal, že krajina stojí za vládou, a zatienil protivládne protesty, mobilizuje Fidesz provládnych demonštrantov. Vládne sily dokážu dostať na ulici desaťnásobne viac ľudí než opozícia, povedal minulý týždeň v denníku Guardian minister zahraničia János Martonyi. Pouličné akcie na podporu vlády však v zatiaľ uskutočnila, či ich plánuje, skôr krajná pravica blízka Fideszu. Ten si šetrí sily na veľký míting na štátny sviatok 15. marca.
Cena za Orbána
18. januára 2012 - (Peter Morvay - Sme)
Jeden z paragrafov dopísaných v poslednej chvíli do novej maďarskej ústavy hovorí, že vláda má právo vyberať mimoriadne dane na zaplatenie pokút, ktoré krajine vyrubí únia. Prijali ho s novelou umožňujúcou ovládnuť centrálnu banku, čo je najistejší zdroj takýchto pokút. Nie je to dobré znamenie, lebo ukazuje, že Orbán namiesto ústupkov rieši radšej to, aby jeho účet zaplatili iní. Zároveň je to predzvesť jeho konca. Ten nenastane skôr, než bude dostatočne veľký počet obyvateľov Maďarska cítiť na vlastnej koži, že orbánovská cesta vedie len do oveľa hlbšej biedy. Nerobme si ilúzie, búranie demokracie väčšine voličov oči neotvorí. To zvládnu len utekajúci investori, rastúca nezamestnanosť, zbytočné dane a prázdne peňaženky.
Cár Orbán a radcovia
18. januára 2012 - (Peter Morvay - Sme)
Orbán si v spore s úniou nemôže dovoliť priznať chybu. Ak Maďarsko zámerne nevedie do bankrotu, hľadá spôsoby, ako zodpovednosť presunúť na iného. Za ekonomické chyby posledných rokov nemôže Viktor Orbán, on nie je ekonóm, za všetko môžu jeho zlí poradcovia, ktorí ho klamú, vysvetľuje domácim médiám šéf ekonomického ústavu Századvég z klientely Fideszu. Péter Heim sa pripojil k silnejúcemu prúdu orbánovských ekonómov, ktorí pred zrážkou s bruselským tankerom začínajú opúšťať vládny čln. Stále sa však neodhodlali čeliť samotnému šéfovi a preto šíria tradičnú východnú rozprávku o dobrom cárovi, ktorý, žiaľ, má zlých radcov. Lenže. Poradcov si Orbán vyberá sám a ako spomínajú mnohí, čo sa mu snažili radiť, počúva len tých, ktorí mu hovoria, čo chce počuť. Navyše koná v najlepších tradíciách marxistickej politickej ekonómie, podľa ktorej je hospodárska politika len slúžkou politiky a nástrojom boja o moc. Nič, čo Orbán stvára, nerobí (aspoň nie v prvom rade) z nevedomosti, ale preto, lebo to zodpovedá jeho videniu sveta a najmä politickým a mocenským záujmom. Plus záujmom mocných podnikateľov vo Fidesze, ktorí majú na premiéra asi ako jediní nejaký vplyv. Aj to, či Orbánova vláda ustúpi, splní podmienky Európskej komisie, vyhne sa právnym konaniam za porušenie európskych zmlúv a dohodne sa na úvere s úniou a MMF, tiež závisí najmä od toho, či si myslí, že mu to doma mocensky pomôže, alebo ho to, naopak, ohrozí. Či mu uškodí strata prestíže, na ktorú musia byť autoritárski lídri obzvlášť citliví, strata nacionalistických voličov, ktorým sa doteraz núkal ako nekompromisný bojovník za maďarskú slobodu proti nepriateľskému svetu a strata ľavicových voličov, ktorým doteraz sľuboval, že ich uchráni pred trhom a reformami? Či môže prestať naplno ovládať justíciu a inštitúcie kontrolujúce výkonnú moc bez toho, aby si tým skomplikoval ďalšie volebné víťazstvo či aspoň beztrestnosť, ak by voľby prehral? Či môže vôbec ukončiť permanentnú mobilizáciu, ktorú tento týždeň doplnil apokalyptickou víziou vojny za maďarskú vodu a pôdu, pravý cieľ zahraničných útokov? Práve ohrozením krajiny totiž oprávňuje svoje kroky, v duchu starých Rimanov, ktorí si v čase hrozby namiesto konzulov tiež volili diktátora. Alebo si radšej vyberie bankrot, ktorý by mu podľa stále obľúbenejších špekulácií umožnil vyhlásiť núdzový stav? Najpravdepodobnejšie pre najbližšie obdobie je, že sa Orbán opäť bude snažiť získať čas a komisiu uchlácholiť kozmetickými zmenami. Plus si doma pripravovať pôdu, ak by naozaj musel ustúpiť. Tomu môže slúžiť rozprávka o zlých radcoch, ktorých možno v krajnom prípade demonštratívne vyhnať z hradu. Ďalšia možnosť je, že sa Orbán vzdá funkcie, načas ustúpi do úzadia a za premiéra určí nejakú bábku, ktorá urobí ústupky, prijme nepopulárne reformy a stane sa obetným baránkom pre ľud. Jediné, čo určite nemožno očakávať, je ozajstná zmena Orbánovej politiky. Tá je totiž natoľko spojená s jeho osobou, že by znamenala aj koniec jeho samého.
EÚ dala Orbánovi ultimátum
18. januára 2012 - (hn)
Európska komisia dala včera maďarskému premiérovi Viktorovi Orbánovi ultimátum. Maďarsko má mesiac na zmeny kontroverzných zákonov, ktoré prijala jeho pravicová vláda. Tie sa týkajú fungovania maďarskej centrálnej banky, súdnictva a ochrany osobných údajov. Kritici totiž tvrdia, že nové maďarské zákony znamenajú ešte väčšiu koncentráciu moci a kontroly nad spoločnosťou v rukách Fideszu. Ak preto bude Maďarsko ignorovať komisiu, Brusel ho zažaluje na Európskom súdnom dvore a bude tiež požadovať zaplatenie súdnych trov či pokút za porušenie základných princípov únie. „Nechceme, aby zostával tieň alebo pochybnosti nad rešpektovaním demokratických princípov a hodnôt v Maďarsku,” povedal predseda komisie José Manuel Barroso.
Európska komisia sa obáva o maďarské médiá
18. januára 2012 - (tasr)
Obavy súvisiace so slobodou a pluralitou maďarských médií vyjadrila v utorňajšom liste maďarskému vicepremiérovi Tiborovi Navracsicsovi komisárka Európskej komisie pre digitálnu agendu Neelie Kroesová, informoval dnes maďarský server hvg.hu. „Technicky korektným aplikovaním národného a európskeho práva sa nekončí zachovávanie slobody tlače. Je dôležité, aby tieto normy boli aplikované aj v praxi a aby boli popularizované. Preto EK aj naďalej bude sledovať tieto aspekty slobody médií,” cituje server z listu komisárky. Kroesová v dokumente uviedla aj konkrétne príklady svojich obáv, napríklad sporný prípad straty frekvencie opozičného Klub Rádia. EK už 4. januára 2012 vyzvala Maďarsko, aby urýchlene zabezpečilo uplatnenie rozhodnutia maďarského ústavného súdu v súvislosti s mediálnym zákonom. Hovorca komisárky Ryan Heath pripomenul, že Ústavný súd MR vlani 19. decembra vydal rozhodnutie, podľa ktorého maďarský mediálny zákon protiústavne obmedzuje slobodu tlačených médií. Heath povedal, že následky zistenia súdu sú stále platné. Ako dodal, problematickou je ochrana zdrojov novinárov, ako aj viazanie možnosti citovať vyjadrenia k povoleniu.
Únia tlačí Orbána na súd
18. januára 2012 - (reuters / Pravda)
Maďarská vláda dostala ultimátum. Do mesiaca musí zmeniť tri sporné ústavné zákony, inak jej hrozí, že skončí pred najvyšším súdom únie. Európska komisia včera spustila právne kroky proti Maďarsku pre porušenie nezávislosti centrálnej banky, justície a úradu na ochranu osobných údajov. Pre Budapešť to nebol blesk z čistého neba. Brusel ju už pred týždňom varoval, že to spraví. Európska komisia včera až do poslednej chvíle vyčkávala, či premiér Viktor Orbán neustúpi, aby sa jeho krajina vyhla právnemu sporu s úniou. „Dúfali sme, že maďarské orgány uskutočnia potrebné zmeny na zabezpečenie súladu s právom EÚ. Zatiaľ sa tak nestalo, preto sme sa rozhodli začať právne konanie,” oznámil v Štrasburgu po rokovaní Európskej komisie jej predseda José Barroso. Komisia zaslala Budapešti tri listy s podrobným výpočtom výhrad, na ktoré čaká odpoveď do 17. februára. Orbán minulý týždeň vyčítal Bruselu, že od neho počul len „politické názory a nijaké vecné argumenty”. To, že Európska komisia obvyklú dvojmesačnú lehotu skrátila na polovicu, sa považuje za signál, že s Maďarskom stráca trpezlivosť. Ani Orbánova vláda však podľa pozorovateľov nemôže mať záujem spor predlžovať. Procedúry vedúce k zažalovaniu Maďarska môžu trvať dlhé mesiace a samotné súdne konanie celé roky. Budapešť však potrebuje čo najskôr začať rokovania s Medzinárodným menovým fondom a Európskou úniou o finančnej záchrannej sieti, ktorá by ju ubránila pred hroziacou platobnou neschopnosťou. Brusel však Orbánovu vládu varoval, že kým nezmení zákon ohrozujúci nezávislosť centrálnej banky, dovtedy o začatí rozhovorov o záchrannom balíčku nemusí ani snívať. „Rozhodnutia, ktoré sme prijali, sú odrazom nášho odhodlania zabezpečiť, aby litera i duch práva EÚ boli plne rešpektované a aby vo všetkých našich členských štátoch existovalo stabilné právne prostredie,” vyhlásil Barroso. „Maďarsko je kľúčovým členom európskej rodiny. Neželáme si, aby nad touto krajinou existoval čo i len tieň pochybnosti o demokratických princípoch a hodnotách. Čím skôr sa táto situácia vyrieši, tým lepšie,” dodal. Maďarská vláda na rozhodnutie Európskej komisie reagovala vyhlásením, že ho berie na vedomie. Signalizovala tiež, že si neželá, aby spor dospel až pred Súdny dvor Európskej únie. „Naším cieľom je čo najrýchlejšie odpovedať na spomínané výhrady, aby sme sa pokiaľ možno vyhli celej procedúre pre porušenie práva,” uviedla. Pripravenosť na ústupky naznačil aj minister spravodlivosti a verejnej správy Tibor Navracsics. „Ak komisia žiada, aby zo zákona o centrálnej banke vypadla časť o premiérom vymenovanom vicegubernátorovi, tak o tom môžeme rokovať,” povedal pre televíziu Ml. „Vláda je aj v tejto veci absolútne otvorená, ale komisia musí vidieť aj náš uhol pohľadu. Podľa mňa je legitímny argument, že aj slovo vlády by malo zavážiť pri fungovaní centrálnej banky,” dodal. Navracsics predpovedá, že postoje maďarskej vlády a Európskej komisie v otázke centrálnej banky a ochrany osobných údajov sú dostatočne blízke na to, aby sa našlo riešenie. V otázkach týkajúcich sa justície však podľa neho existuje „zásadný odborný spor”. Orbán dnes bude osobne obhajovať politiku svojej vlády a spornú novú ústavu v Štrasburgu. Pred európskymi poslancami mu udelí slovo nový predseda Európskeho parlamentu Martin Schulz, ktorý ocenil jeho „odvahu”. Mnohí socialisti, liberáli i zelení navrhujú Budapešti pozastaviť hlasovacie právo, kým neprestane porušovať európske normy. Na osobitnej diskusii venovanej Maďarsku sa zúčastní aj Barroso, ktorý včera oznámil, že na budúci pondelok bude v Bruseli rokovať s Orbánom. Orbánov hovorca Péter Szíjjártó uviedol, že Orbán cestuje do Štrasburgu, aby bránil Maďarsko, „proti ktorému sa chystá medzinárodná ľavica podniknúť nový útok”. Schulz, ktorý je nemecký sociálny demokrat, na to reagoval s úsmevom. „Nevedel som, že aj pán Barroso patrí k európskej ľavici,” povedal v narážke na šéfa Európskej komisie, ktorý v uplynulých dňoch bol jedným z najtvrdších kritikov Orbána, hoci obaja patria do tábora ľudovcov.
Vicepremiér Semjén by obhajoval Maďarsko platenými článkami
16. januára 2012 - (tasr)
Argumenty, ktorými útočia zo zahraničia na Maďarsko, nemajú žiadny faktický základ. Vyhlásil to dnes v rozhovore pre maďarskú komerčnú rozhlasovú stanicu Lánchídrádió podpredseda maďarskej vlády Zsolt Semjén. Podľa neho by Maďarsko malo podstatne razantnejšie reagovať na zahraničnú kritiku, napríklad aj platenými článkami v médiách. „Ak treba, potom by aj Maďarsko - podobne ako jeho neprajníci a nepriatelia si zaplatia novinárov - by sme mali umiestňovať články,“ povedal vicepremiér. Semjén v rozsiahlom rozhovore okrem iného kritizoval Európsku úniu za to, že od Maďarska požaduje zmenu niektorých zákonov, pričom „únii nevadilo, že Slovensko prijalo jazykový zákon zakazujúci maďarskému lekárovi hovoriť po maďarsky so svojou zdravotnou sestrou, či s pacientom“. „Vysoko vážená Európska únia nepovažovala za problém, že prezidenta Lászlóa Sólyoma nevpustili v rámci schengenského priestoru na územie Slovenska,“ dodal rozhorčený Semjén.
Boj o vodu
17. januára 2012 - (Šport)
Boj vo svete o pitnú vodu a ornú pôdu sa už začal a aj Maďari si musia ubrániť pôdu a zásoby pitnej vody. Vyhlásil to včera pri prezentácii novej národnej stratégie rozvoja vidieka maďarský premiér Viktor Orbán, ktorý zdôraznil dôležitosť novelizovania zákona o pôde a vytvorenia ďalších právnych noriem na ochranu majetku. „Často počuť, že cieľom vojen v budúcnosti bude získanie ornej pôdy a zásob pitnej vody. Zlou správou je, že táto vojna sa už začala. Nebojuje sa so zbraňami, ale inými prostriedkami, napríklad znižovaním ratingov,” konštatoval Orbán, podľa ktorého Maďarsko musí byť na pozore. Maďarsko musí ubrániť ornú pôdu a zásoby pitnej vody, preto nedovolí pestovanie geneticky manipulovaných plodín a podporí získavanie pôdy maďarskými farmármi, konštatoval Orbán.
„Vláda by mala konzultovať s EK o sporných zákonoch na základe argumentov“
17. januára 2012 - (tasr)
Maďarský občiansky zväz-Fidesz podporuje maďarskú vládu v tom, aby hneď ako Európska komisia (EK) oznámi konkrétne zistenia v súvislosti s maďarskými zákonmi, na základe skutočných argumentov začala konzultovať s EK. Vyhlásila to dnes v Budapešti hovorkyňa Fideszu Gabriella Selmecziová v reakcii na rozhodnutie EK začať právne konanie voči Maďarsku. Podľa maďarskej tlačovej agentúry MTI Kresťanskodemokratická ľudová strana (KDNP), ktorá vládne v bloku s Fideszom, vyhlásila, že konanie EK voči Maďarsku je bežnou praxou, v rámci ktorej sa dotknuté strany snažia o dohodu, prípadne o spornej záležitosti rozhodne Európsky súdny dvor. Na rozdiel od toho osočujúce mediálne ťaženie vedené proti Maďarsku ľavicovoliberálnou opozíciou a jej zahraničnými priateľmi veľmi škodí Maďarsku, povedal šéf frakcie KDNP Péter Harrach. Ako dodal, maďarská vláda je otvorená k dohode, zverejní jasne svoje argumenty a ani prípadná korekcia zákonov pre ňu neznamená zvláštne problémy. Ak sa spor dostane na súd, tak rozsudok bude vláda akceptovať, konštatoval. Podľa zástupcu šéfa frakcie opozičnej strany Politika môže byť iná (LMP) Gergelya Karácsonya premiér Viktor Orbán sa musí rozhodnúť, či uprednostní svoje mocenské záujmy, alebo záujmy krajiny. Karácsonyi vyjadril názor, že Orbánova vláda, ktorá pokrytecky argumentuje ochranou suverenity krajiny, takýmto konaním dostáva Maďarsko pred Európskou úniou do nemožnej situácie v čase, kedy sa veľmi vážne rokuje o novej pôžičke a o budúcom rozpočte EÚ. Orbánov hovorca Péter Szijjártó avizoval, že predseda maďarskej vlády na budúci utorok bude v Bruseli rokovať s predsedom EK Josém Manuelom Barrosom a ďalšími predstaviteľmi EÚ. Predseda EK Barroso dnes v Štrasburgu na zasadnutí EK počas konania plenárneho zasadania Európskeho parlamentu oznámil, že komisia rozhodla rozhodla o začatí právneho konania voči Maďarsku v troch oblastiach. Podľa očakávania sa konanie zo strany komisie bude týkať sporných legislatívnych úprav prijatých pravicovou vládou Orbána v oblasti fungovania maďarskej centrálnej banky, v oblasti súdnictva, kde stovkám sudcov hrozí predčasný odchod do dôchodku, a v oblasti ochrany osobných údajov. Komisia zároveň maďarským orgánom zasiela širšiu žiadosť o informácie, ktorá sa týka nezávislosti súdnictva.
Minister T. Fellegi informoval ECB o hospodárskej situácii Maďarska
17. januára 2012 - (tasr)
Hospodárska situácia Maďarska a „navrhovaná úprava” zákona o Maďarskej národnej banke (MNB) boli hlavnými témami dnešnej schôdzky maďarského ministra bez kresla Tamása Fellegiho s najvyššími predstaviteľmi Európskej centrálnej banky (ECB) v nemeckom Frankfurte nad Mohanom. Tlačové stredisko ECB pre maďarskú tlačovú agentúru MTI uviedlo, že na rokovaní sa zúčastnili prezident ECB Mario Draghi, viceprezident ECB Vítor Constancio, členovia rady riaditeľov Peter Praet a Jörg Asmussen, za maďarskú stranu okrem Fellegiho bol prítomný aj predseda MNB András Simor. Bližšie detaily výsledkov schôdze však tlačové stredisko nezverejnilo. Fellegiho tlačové oddelenie predtým oznámilo, že maďarský minister po rokovaniach vo Washingtone minulý týždeň s predstaviteľmi Medzinárodného menového fondu (MMF) bude pokračovať tento týždeň v schôdzkach so zástupcami ECB, s predsedom Nemeckej spolkovej banky (Bundesbank), so spolkovým ministrom financií Wolfgangom Schäublem, s nemeckými vládnymi politikmi a so šéfmi nemeckých bánk. MMF minulý štvrtok po schôdzke s Fellegim uviedol, že na začatie rokovaní o pohotovostnom úvere pre Maďarsko sú potrebné konkrétne kroky maďarskej vlády k vytvoreniu makroekonomickej stability. Fellegi pred touto sériou rokovaní vyhlásil, že Maďarsko potrebuje akúsi konštrukciu finančnej ochrannej siete - preventívny úverový rámec, z ktorého by nečerpali okamžite. Maďarský premiér Viktor Orbán povedal, že financovanie štátu by chcelo Maďarsko popritom aj naďalej riešiť z finančného trhu. Delegácia MMF a Európskej únie (EÚ) predtým podmienila začatie rokovaní odvolaním maďarského zákona o centrálnej banke a zákona o hospodárskej stabilite. Maďarská vláda síce urobila niekoľko korekcií, ale v podstate žiadosti MMF a EÚ nevyhovela. Delegácia MMF a EÚ v decembri z prvých neformálnych rozhovorov z Budapešti predčasne odcestovala.
Vzťahy s Maďarmi budú napäté aj po voľbách, tvrdí odborník
17. januára 2012 - (sita)
Keďže sa základné problémy slovensko-maďarských vzťahov nevyriešili ani počas vlády Ivety Radičovej, napätie medzi Slovenskom a Maďarskom bude pokračovať aj po predčasných marcových parlamentných voľbách. Tvrdí to Tomáš Strážay zo Slovenskej spoločnosti pre zahraničnú politiku. Odborník na strednú a juhovýchodnú Európu si myslí, že veľkým problémom, ktorý Slováci nevyriešili, naďalej ostáva novela zákona o dvojakom občianstve. Tú schvaľoval parlament ako protireakciu na maďarský zákon. „Myslím, že tam postup zo strany slovenských zákonodarcov mohol byť promptnejší a možno aj konštruktívnejší,” doplnil Strážay. Ani Maďari však podľa neho zrejme nemajú záujem na riešeniach, ktoré by boli prijateľné pre obe strany. „Na dohodu sú potrebné vždy dve strany a pokiaľ maďarská strana očakáva napríklad v otázke novely zákona o dvojakom občianstve na Slovensku ústupky zo slovenskej strany, tak sama by mala byť pripravená ponúknuť konsenzuálne riešenia, a to sa nestalo,” dodal s tým, že maďarská vláda Viktora Orbána pravdepodobne takéto riešenia ani neponúkne. Strážay preto očakáva istú mieru napätia v slovensko-maďarských vzťahoch aj tento rok. „Ale ekonomická situácia oboch krajín ich bude nútiť hľadať riešenia,” dodal. Naopak, kladne hodnotí fakt, že vzťahy oboch krajín sa za posledné dva roky upokojili. To musela byť podľa Strážaya jedna z priorít zahraničnej politiky novej slovenskej vlády. „Najzásadnejšia zmena v slovensko-maďarských vzťahoch od volieb bola zmena komunikačného štýlu s predstaviteľmi Maďarska,” povedal agentúre SITA Strážay s tým, že práve spôsob, akým spolu začali komunikovať politici z oboch brehov Dunaja treba hodnotiť najpozitívnejšie. K tomu podľa Strážaya prispela nielen maďarská strana, ale aj slovenská vláda, napríklad tým, že si veľakrát zachovala chladnú hlavu. „Bolo by možno aj kontraproduktívne, keby reakcie zo slovenskej strany boli v mnohých prípadoch razantnejšie. Naopak, možno oceniť, že Slovensko si v niektorých prípadoch zachovalo zdržanlivý postoj a práve upozornilo aj na medzinárodné zmluvy a záväzky, ktoré majú obe krajiny, a ktoré Slovensko jednoznačne dodržiavalo,” uzavrel.
Maďarský panteón
13. januára 2012 - (Roman Holec - Sme)
Za vlády Viktora Orbána sa historici pokúšajú prepísať maďarské dejiny. - Maďarská republika dostala novou ústavou od 1. januára 2012 svoj úmrtný list. Nie je to každodenná udalosť, veď skúsme si len spomenúť, ktorá krajina v Európe prestala byť naposledy republikou? Žeby Nemecko za Hitlera alebo Španielsko za diktátora Francisca Franca? Kritika, ktorá sa na krajinu valí zo všetkých strán, nie je určite neopodstatnená. Pozrime sa však na inú stránku dnešnej maďarskej reality, ktorú si zahraničie zatiaľ neveľmi všíma. Súčasná politická garnitúra v Maďarsku sa premyslene a s usilovnosťou, ktorá by si zaslúžila oveľa ušľachtilejší cieľ (napríklad riešenie akútnych hospodárskych problémov), venuje svojskému konštruovaniu národnej minulosti. Najnovšia výstava v Maďarskej národnej galérii, otvorená Viktorom Orbánom pri príležitosti novej ústavy, dáva pod názvom Hrdinovia, králi a svätci na starých historicko-romantických a nových vyslovene insitných maľbách priestor novým mýtom, staronovým hrdinom a dokonca súčasným politikom. Tým jasne ukazuje na legitimizačné konštrukty a úzky vzťah svojsky chápanej národnej histórie, historickej mýtotvorby a súčasnej „revolúcie“ v Maďarsku. Ópium vlastného konštruktu národnej histórie zaslepuje. Nakoniec to poznáme sami. Spomeňme si len na Svätopluka ako „kráľa starých Slovákov“ so štítom vyvolávajúcim asociácie s nedemokratickou a nesvojprávnou štátnosťou o takmer 1100 rokov neskôr. Spomeňme si na rôzne matično-vlastivedné konštrukty národných dejín, ktoré mali s vedou rovnako málo spoločné ako väčšina ich nositeľov. Slovenskí historici, teda tí, čo robia vedu a nepotrebujú na seba inak upozorňovať, vo svojej väčšine zaujali k podobným pokusom profesionálne jasné stanovisko. Inak je to v Maďarsku. Maďarská historiografia, ktorá desaťročia patrila metodológiou, záberom i hĺbkou výskumu k stredoeurópskej špičke, sa uzatvára do svojho akademického skanzenu a svoje pozície vo verejnej mienke dobrovoľne prepúšťa rôznym pravicovým až extrémistickým štruktúram, ktoré pod zámienkou plurality názorov a s tichou (či zrejmou) podporou zo strany vládnych elít oživujú ducha veľkého Maďarska, kultivujú trianonské rituály a dávajú zelenú rôznym pseudovedeckým subkultúram, ktoré sú všade v normálnych krajinách úplne na okraji. To (ešte) stále platí aj pre Slovensko. Renomovaní maďarskí historici mlčali, keď sa prijímal zákon legitimizujúci trianonské rituály, mlčali pri návrhu novej ústavy a neuvedomili si starú historickú pravdu. Absencia občianskej odvahy a očividný oportunizmus akademických štruktúr, ktorý nie je v skutočnosti ničím iným ako tichou kolaboráciou so štátnou mocou, ich totiž v žiadnom prípade pred ňou nezachráni.
Vyhlásenie účastníkov okrúhleho stola slovenskej inteligencie
13. januára 2012
Matica slovenská usporiadala 13. januára 2012 okrúhly stôl slovenskej inteligencie, na ktorej sa zúčastnilo okolo 150 príslušníkov slovenskej, pozvanej MS z rôznych oblasti spoločenského života. Na stretnutí sa zúčastnili dvaja katolícki biskupi, hlavný dozorca Ev. a.v. cirkvi na Slovensku, rektori niektorých vysokých škôl, župan TT samosprávneho kraja, kapitáni slovenského priemyslu, vedci, inžinieri, vydavatelia a mnohí ďalší reprezentanti spoločenského života. Počas troch hodín rokovania vystúpilo celkove 33 účastníkov so svojimi príspevkami. Na tomto stretnutí prijali nasledovné vyhlásenie:
Matica slovenská, kultúrna a vlastenecká ustanovizeň, ktorá vznikla v roku 1863 ako „jednota milovníkov národa a života slovenského“ v záujme vzdelanosti, kultúry a blahobytu národa, stala sa svedomím národa. Vychádzajúc z toho sme my, účastníci Okrúhleho stola slovenskej inteligencie, prijali toto vyhlásenie s cieľom zásadnej zmeny v živote našej spoločnosti, ktorý je poznačený totálnym panstvom peňazí, a zároveň hmotnou, ale predovšetkým morálnou chudobou, keď posvätnými prestali byť tradičné hodnoty nášho národa a namiesto dobra, spravodlivosti a ohľaduplnosti majú navrch rozkrádanie, podplácanie a klamstvo. Preto od budúcich poslancov Národnej rady a slovenskej vlády v mene občanov Slovenskej republiky požadujeme:
1. V praxi jednoznačne presadzovať a zabezpečiť kontinuitu našich definovaných národnoštátnych záujmov, vychádzajúcich z ústavy. Tomu podriadiť každú konkrétnu činnosť štátnych a samosprávnych orgánov. Medzi prioritami nesmie chýbať ani záujem o dostačujúcu obranu nášho štátu.
2. Vypracovať vlastnú národohospodársku koncepciu v nadväznosti na naše členstvo v Európskej únii. Zohľadniť pri tom možnosti využívania polohy nášho štátu, ako aj vlastných zdrojov, osobitne pôdy. Žiadame konať v súlade s ústavným princípom sociálne a ekologicky zameraného trhového hospodárstva, čo si žiada, aby sa štát práve v čase krízy angažoval pri tvorbe nových hodnôt. Presmerovať zdroje určené na podporu zahraničných investorov na podporu našich tradičných odvetví a primeraného a ekologického využívania prírodného bohatstva, predovšetkým pôdy, dreva a vody.
3. Spracovať a uviesť do života štátnu politiku v kultúre, vede, výchove a vzdelávaní. Štát podporí kultúru a vzdelanosť ako jednu zo svojich prvoradých priorít, podporí osvedčené kultúrne ustanovizne a spolky, a to podľa veľkosti ich vplyvu a dosahu na spoločnosť. Pripraví sa nový zákon o Matici slovenskej, aby táto osvedčená ustanovizeň mohla intenzívnejšie pôsobiť na zachovanie kultúrneho dedičstva a rozvoj vlastenectva vo všetkých formách. Prehodnotí sa aj rozdelenie kompetencií medzi štát a samosprávu najmä v oblasti školstva, kultúry a národnej pamäti. Práve tu sa ukazuje široký rozsah kompetencií samospráv ako deštrukčný.
4. Zabezpečiť všeobecnú znalosť štátneho úradného jazyka ako integrujúceho prvku v štáte a zároveň umožniť každému príslušníkovi národnostnej menšiny, aby mohol slobodne používať svoj materinský jazyk tam, kde je v ňom schopný komunikovať. Uzákoniť slovenčinu ako jediný úradný jazyk a umožniť, aby vzdelanie a uspokojovanie duchovných potrieb na celom území bolo prístupné v slovenčine. Starostlivosť o národnostné menšiny, žijúce na slovenskom území, sa oprie o uznávané prvky susedných štátov, osobitne Maďarska, ako základu pre jej zabezpečovanie na báze vzájomnej reciprocity.
5. Považovať posilnenie zdravého vlastenectva za dôležitú úlohu štátu a samosprávy a nimi financovaných zariadení. V záujme toho sa úroveň vyučovania dejepisu musí dostať na úroveň okolitých štátov. Štát podporí tvorbu pôvodných audiovizuálnych, hudobných, výtvarných, knižných a iných diel porovnateľne s európskym štandardom, s osobitným prihliadnutím na šírenie pozitívnych morálnych hodnôt, vznikajúcich na našom území v minulosti, stará sa o záchranu a využívanie kultúrnych pamiatok a zachovanie kultúrneho dedičstva a tradičnej ľudovej kultúry.
6. Štát musí mať dosah na obsah vysielania verejnoprávnych médií v záujme šírenia a presadzovania štátnej politiky vo všetkých oblastiach. Jasne treba vymedziť miesto a zaradenie (podriadenie) verejnoprávnych médií v záujme šírenia objektívnych informácií. Ak sú platené štátom, musia šíriť jeho politiku a zastávať záujmy štátu. Vláda je predsa povinná zabezpečiť dostatok relevantných a pravdivých informácií pre obyvateľov.
7. Slováci žijúci v zahraničí musia byť predmetom osobitnej starostlivosti. Štát vytvára podmienky pre zachovanie nimi vytvoreného hmotného i nehmotného dedičstva mimo hraníc Slovenska a prostredníctvom verejnoprávnych ustanovizní pomáha ich kultúrnemu a národnému životu v zahraničí.
8. Pristúpiť k zmene volebného systému tak, aby do parlamentu mohli byť volení a zvolení aj nezávislí kandidáti z radov inteligencie. Zásadne prehodnotiť rozsah úradov a administratívnych nákladov na všetkých úrovniach.
9. Spracovať jasnú a stabilnú koncepciu zdravotníctva a sociálneho zabezpečenia, aby slúžili všetkým na štandardnej úrovni 21. storočia. Nepripustiť transformáciu zdravotníckych zariadení na účastinné spoločnosti a minimalizovať komerčné prvky v systéme v záujme využívania vyčlenených zdrojov na starostlivosť o občanov a nie na fungovanie súkromných poisťovní.
10. Štát vypracuje takú koncepciu v oblasti rómskej politiky, ktorá povedie k prekonaniu základných problémov v živote Rómov a ich spolužití s väčšinou, a pre ich kultúrne a vzdelanostne povznesenie. V zásade pritom pôjde o rovnosť práv a povinností tejto skupiny obyvateľstva v porovnaní s väčšinovým a o umožnenie uplatnenia sa tejto komunity aj prostredníctvom obrábania pôdy ako možného východiska rastu ich kultúrnej a sociálnej úrovne.
Toto očakávame od reprezentantov, ktorým občania v marcových voľbách dajú svoje hlasy. Očakávame, že v predvolebnom boji sa k týmto požiadavkám jednotlivé politické strany zásadne vyjadria. To určite pomôže aj voličom rozhodnúť sa, komu odovzdajú svoj hlas.
Podpredseda Smeru-SD Dušan Čaplovič:
Slovenské školy na juhu Slovenska sú diskriminované
14. januára 2012 - (tasr)
Slovenské školy na juhu Slovenska sú diskriminované. Tvrdí to podpredseda Smeru-SD Dušan Čaplovič. Most-Híd považuje jeho vyjadrenie za tendenčné. „Slovenská škola má často oklieštené možnosti pre svoju žiaducu existenciu. Súčasné pravidlá cez normatívy na žiaka, nie v kombinácii na triedu, vytvárajú podmienky pre vzrastajúcu diskrimináciu práve slovenského národného školstva. Slovenské školstvo na národnostne zmiešanom území slovenského juhu nie je chránené, hoci je v tomto prostredí často v menšinovom postavení,” uviedol pre TASR Čaplovič. Myslí si, že je žiaduce chrániť a garantovať rozvoj nielen národnostného školstva, ale aj slovenského národného školstva v prostredí, kde žijú Slováci v menšine. „Platiť by mal rovnaký princíp, lebo inak bude na juhu Slovenska pokračovať systematická maďarizácia tohto regiónu,” zdôraznil. O problémoch slovenských škôl sa Čaplovič podľa vlastných slov presvedčil aj v Komárne, kde má slovenská základná škola na Pohraničnej ulici existenčné problémy. „Sú tu aj ďalšie problémy so slovenskými školami z Dunajskej Stredy či Svodína,” vymenoval s tým, že iste to nie sú ojedinelé príklady vzťahu štátu a samosprávy k slovenskému národnému školstvu na južnom Slovensku. „Zastavenie existujúcej asimilácie a doslovnej likvidácie slovenského školstva si preto žiada rozhodné kroky prostredníctvom zmenenej legislatívy financovania týchto škôl,” myslí si podpredseda Smeru-SD. Dodal, že školstvo musí podporovať nielen vzdelávanie v jazyku národnostných menšín, ale v podobných prípadoch aj vzdelávanie na slovenských národných školách. „Samozrejme, s výrazným zvýšením hodín komunikatívnej výučby slovenského jazyka na národnostných školách, lebo inak slovenčina ako úradný jazyk a Slováci v tomto prostredí budú už len minulosťou,” uzavrel. „Už sa stopercentne blížia voľby, lebo tí politici, od ktorých sme boli zvyknutí aj v minulosti, začali riešiť maďarské otázky,” reagoval pre TASR predseda poslaneckého klubu Mostu-Híd László Solymos s tým, že Čaplovičove vyjadrenia sú tendenčné. Most-Híd nevidí problém v tom, či je škola maďarská, alebo slovenská, ale v tom, či je malá, alebo veľká. „Zmeňme legislatívu tak, aby sme pomohli všetkým malým školám bez rozdielu vyučovacieho jazyka,” doplnil Solymos.
Vláda vyjadrí ľútosť Hedvige Malinovej
17. januára 2012 - (sme)
Skutočnou satisfakciou by bolo, keby Hedvigu prestali stíhať, hovorí jej advokát. - Vláda Ivety Radičovej v zmieri s Hedvigou Žákovou Malinovou v Štrasburgu jasne nepriznáva, že by jej štát pri vyšetrovaní prípadu ublížil. Text zmieru, ktorý zverejnil Európsky súd pre ľudské práva, hovorí, že „v prípade sú určité okolnosti, ktoré vyvolávajú pochybnosti”. Ospravedlnenie môže byť v následne sľúbenom poľutovaní vlády. Text poľutovania podľa hovorkyne Úradu vlády Ľubice Pilzovej zverejnia v najbližších dňoch. Čo v ňom bude, nespresnila. Hedviga Malinová sa zasa zaviazala, že sa nebude na Slovensko sťažovať pred Európskym súdom. Na zverejnenie textu zmieru upozornil server aktualne.sk. „Z právneho hľadiska mi postačuje, že v konaní, kde Hedviga vystupovala ako poškodená, mohlo dôjsť k porušeniu základných ľudských práv,” hovorí o zmieri, advokát Žákovej Malinovej Roman Kvasnica. Napriek tomu by skutočným zadosťučinením pre Hedvigu podľa neho bolo, keby ju Generálna prokuratúra prestala trestne stíhať. Vyšetrovacie orgány vtedajšej študentke neuverili, že ju napadli dvaja muži za to, že hovorila po maďarsky, a začali ju stíhať pre krivú výpoveď. Podporili ich aj vtedajší premiér Robert Fico a minister vnútra Robert Kaliňák (obaja Smer). Kaliňák trvá na tom, že si Malinová napadnutie vymyslela. Bývalý šéf prokurátorov Dobroslav Trnka zasa označil zmier za „nesprávny a predčasný”.
„Hedviga Malinová ponížila Slovensko“
19. januára 2012 - (Andrej Danko - sns.sk)
Dožívajúca vláda rozhodla, že vyjadrí ľútosť Hedvige Malinovej, známej z doteraz neuzavretého prípadu spred niekoľkých rokov. Sme nesmierne zvedaví, čo bude v texte ospravedlnenia vlády SR Hedvige Malinovej - či to, že na Slovensku je naozaj možný akýkoľvek politický incident naťahovať celé roky a podliezať maďarským politickým stranám až tak, že sa vláda ospravedlní a ani nevie za čo, alebo či bude v ospravedlnení aj vyjadrenie ľútosti nad tým, že sú oveľa závažnejšie dodnes nedoriešené prípady na polícii, súdoch či Generálnej prokuratúre SR, no obetiam či poškodeným sa vláda neospravedlnila, ba ani sa ich prípadmi nezaoberá. Je jasné, že Béla Bugár zneužíva svoje postavenie vo vládnej koalícii na tvrdé presadzovanie svojich požiadaviek a záujmov. V prípade Malinovej je teda zrejmé politikum a vláda SR sa pred Európskym súdom pre ľudské práva nesmierne zhadzuje už len tým, že pripúšťa možnosť ospravedlnenia, pretože tým priznáva vinu. Akú vinu??? Absurdné - prípad nie je došetrený, Malinová je obvinená z krivej výpovede, prípad rieši Generálna prokuratúra SR, prebieha trestné konanie, ale vláda, ktorá dnes už nemá mandát nikoho, si dovolí riešiť ospravedlnenie. Slovenská národná strana (SNS) vyjadruje jednoznačný protest a vládu SR vyzýva, aby sa spamätala a nerobila nám ešte väčšiu hanbu v zahraničí, než ju už narobila! Týmto postojom vláda I. Radičovej totiž nielenže poškodila dobré meno vlastnej krajiny v zahraničí, ale aj priznala, že sme národ, ktorý ubližuje národnostnej menšine. Je to škandalózne! Navyše vláda hrubým spôsobom zasiahla do vyšetrovania, do kompetencií policajného zboru i prokuratúry a dehonestuje ich. Nečudujme sa potom, že nefunguje súčinnosť týchto orgánov, že tu nefungujú elementárne veci a Slovensko je v takom rozloženom stave, v akom je. Pozitívne je len to, že sa toto všetko deje tesne pred voľbami a občan si ľahko môže zhodnotiť, kto reálne bráni národ a národnú politiku na Slovensku, a kto sa naopak nezastaví pred ničím. Boh nás chráň od vlády Smeru a Hídu.
ĽS-HZDS podala podnet na Ústrednú volebnú komisiu
17. januára 2012 - (sita)
Slovenský text na reklamných bilbordoch SMK je uvedený ako druhý v poradí za jazykom národnostnej menšiny. Nie je pritom zachovaná požiadavka, aby bol inojazyčný text uvedený rovnakým alebo menším písmom ako text v štátnom jazyku. Túto skutočnosť považujeme v rozpore so zákonom o NR SR č. 270/1995 Z. z. o štátnom jazyku Slovenskej republiky v znení neskorších predpisov, § 8, ods. 6. Podľa zákona NR SR č. 270/1995 Z. z. o štátnom jazyku Slovenskej republiky v znení neskorších predpisov, § 8, ods. 6: „Všetky nápisy, reklamy a oznamy určené na informovanie verejnosti, najmä v predajniach, na športoviskách, v reštauračných zariadeniach, na uliciach, pri cestách a nad nimi, na letiskách, autobusových staniciach a železničných staniciach, vo vozidlách verejnej dopravy sa uvádzajú v štátnom jazyku. Ak obsahujú text v iných jazykoch, inojazyčné texty nasledujú až po texte v štátnom jazyku a musia byť obsahovo totožné s textom v štátnom jazyku. Inojazyčný text sa uvádza rovnakým alebo menším písmom ako text v štátnom jazyku. V nápisoch a oznamoch určených na informovanie verejnosti v jazyku národnostnej menšiny a v štátnom jazyku v obciach, kde sa v úradnom styku používa jazyk tejto národnostnej menšiny podľa osobitného predpisu, a v reklame sa poradie textov neurčuje.” Ľudová strana - Hnutie za demokratické Slovensko (ĽS - HZDS) v tejto súvislosti dáva podnet na Ústrednú volebnú komisiu, aby sa zaoberala reklamnými bilbordmi SMK. Strana maďarskej koalície využíva tzv. maďarskú kartu a veľa ráz sa snaží u občanov SR maďarskej národnosti vyvolávať pocit ohrozenia, ktorý však nie je postavený na reálnom základe. Kompetentné štátne orgány by v tejto veci mali začať konanie, ktoré musí viesť k odstráneniu protiprávneho stavu a ochrane štátneho jazyka.
Byť mimo parlamentu bolo pre SMK výhodou
15. januára 2012 - (tasr)
Pre Stranu maďarskej koalície (SMK) bolo do istej miery výhodou, že po parlamentných voľbách v roku 2010 ostala za bránami parlamentu. Strana tak dostala príležitosť dôslednejšie sa sústrediť na stretnutia s ľuďmi v regiónoch i obnovu svojich straníckych štruktúr. Pre TASR to uviedol predseda SMK József Berényi. „Môžem považovať za výhodu, že sme sa nemuseli zamotať napríklad do voľby generálneho prokurátora alebo vôbec vnútorných šarvátok tejto vládnej pravicovej koalície, takže do určitej miery sme ostali čistí,” poukázal šéf SMK. Na druhej strane priznal, že termín volieb jeho stranu čiastočne prekvapil. SMK preto nepripravuje žiadne netradičné plány pre kampaň a voličov bude oslovovať len na politických mítingoch, z reklamných pútačov, letákov či cez internet. V týchto dňoch SMK ešte robí posledné úpravy volebného programu, jeho detaily plánuje zverejniť 24. januára v Komárne. „Už teraz môžem povedať, že tvorba pracovných miest bude prioritou SMK v nasledujúcom období. Ďalej to budú najmä socioekonomické a sociálne otázky, až následne na to, ako tretí pilier, bude otázka práv národnostných menšín,” priblížil Berényi. SMK sa podľa neho netají tým, že sa orientuje v prvom rade na voličov z južného Slovenska. Súčasne však poukázal, že z desiatich okresov s najvyššou nezamestnanosťou sa práve na juhu nachádza až sedem. „Ani za 1,5 roka nevybudovala táto vláda žiadne priemyselné parky, napriek tomu, že v návrhu vládneho programu figurovali až dva priemyselné parky, ktoré boli zamýšľané na južnom Slovensku,” poukázal. Napriek tomu, že má SMK viaceré výhrady voči vládnemu kabinetu Ivety Radičovej (SDKÚ-DS), v prípade úspechu vo voľbách bude považovať za svojich prirodzených partnerov pre spoluprácu pravicové strany. „Dostali sme list od predsedu európskej frakcie ľudovcov v európskom parlamente Josepha Daula, v ktorom nás vyzýva, aby sme spolupracovali s dvoma stranami, ktoré sú taktiež členmi európskej ľudovej strany - to je KDH a SDKÚ-DS, a podľa mojich informácií podobný list dostal aj pán Dzurinda (Mikuláš, SDKÚ-DS) a pán Figeľ (Ján, KDH),” priblížil Berényi.
Fellegi sa vrátil z Washingtonu s prázdnymi rukami
14. januára 2012 - (tasr)
Medzinárodný menový fond (MMF) zvýšil tlak na Maďarsko. Členská krajina EÚ, ktorá naliehavo potrebuje finančnú pomoc, ju zatiaľ nedostane. Preto sa osobitný vyslanec maďarského premiéra Viktora Orbána, minister bez kresla Tamás Fellegi, vrátil z rokovania so šéfkou MMF Christine Lagardeovou z Washingtonu s holými rukami, hoci ho pred odchodom na rokovania vybavila vláda všetkými potrebnými kompetenciami. MMF tak potvrdil svoje stanovisko zo 16. decembra, keď spoločná misia Fondu a EÚ, opustila rokovací stôl a na neurčito odcestovala z maďarského hlavného mesta. Či sa začnú a kedy sa začnú rokovania MMF s Maďarskom o podmienkach poskytnutia úveru závisí podľa Lagardeovej od toho, či Budapešť urobí konkrétne opatrenia na stabilizáciu svojho hospodárstva. Okrem toho bude dôležité, či ešte pred ich začiatkom získa Maďarsko podporu EÚ. Hlavným kameňom úrazu medzi Budapešťou a západnými inštitúciami je nový zákon o centrálnej banke, ktorý by mohol výrazne obmedziť jej nezávislosť. Hovorca menového komisára EÚ Olliho Rehna v piatok (13. 1.) povedal: „Plne podporujeme stanovisko (MMF)” k rokovaniam s Maďarskom. Nezávislosť centrálnej banky je podľa neho prvou podmienkou na poskytnutie pomoci. Rehn ešte predtým potvrdil, že sa 20. januára stretne v Bruseli s Fellegim na „neformálnych rozhovoroch” o želaní Budapešti získať preklenovací úver. Orbán medzitým uviedol, že kritiku oboch inštitúcií na zákon o centrálnej banke pokladá za oprávnenú len čiastočne. „Medzi právnymi argumentmi EÚ sú niektoré, s ktorými môže maďarská vláda súhlasiť a prijať ich. Sú však aj také, medzi ktorými sú stanoviská ďaleko od seba”, uviedol. Premiér však nezašiel do podrobností a neuviedol, s ktorými argumentmi súhlasí a ktoré neprijíma. S ich zverejnením počká vláda na právne stanovisko Európskej komisie. Informáciu priniesol internetový portál Origo s odvolaním sa na zdroj blízky kabinetu. V piatok klesol kurz forintu voči spoločnej mene. Euro sa obchodovalo po 310,65 HUF. Historicky najnižší kurz bol 324 HUF za euro. Okrem toho sa maďarské dlhopisy so splatnosťou 10 rokov v rovnaký deň úročili 9,48 %. Ich úrok vzrástol o 0,2 percentuálneho bodu. Grécko a Portugalsko museli požiadať MMF a EÚ o preklenovací úver ešte v čase, keď úročenie ich dlhopisov bolo „len” 7-%. Agentúra pripomína, že Maďarsko bolo prvou krajinou EÚ, ktorú MMF a Európska centrálna banka zachraňovali pred bankrotom. V roku 2008 poskytli Budapešti rámcový úver 25 miliárd eur.
Tri dôvody pre lacnejšie nákupy v Maďarsku
18. januára 2012 - (24hod.sk)
Nedávny významný prepad maďarského forintu voči euru spôsobil medzi Slovákmi masovú nákupnú horúčku, a to predovšetkým v pohraničných oblastiach s Maďarskom. Obchody tu prekypujú slovenskými zákazníkmi, ktorí využívajú okrem výhodnej výmennej situácie aj obdobie povianočných zliav. Tie často presahujú 50 %. Razantný pokles cien v Maďarsku ovplyvnil hlavne nákup potravín a oblečenia. Popri nakupovaní sa teraz oplatí tiež natankovať. Okrem lákavého oslabenia meny spoločne s povianočnými výpredajmi môže pozitívny efekt zo zahraničných nákupov podporiť aj platba kartou. Pri nej je totiž účtovaný výhodnejší výmenný kurz ako v zmenárňach. Spoločnosť MasterCard si nechala od nezávislej výskumnej firmy GfK realizovať spotrebiteľský prieskum s názvom MasterIndex, ktorý preukázal, že na zahraničnú cestu si so sebou berie platobnú kartu celkovo 90 % Slovákov. Cestovanie s kartou preferujú na Slovensku najviac ľudia vo veku 30 - 49 rokov, a to v 93 %. Ľudí, ktorí kartou v zahraničí zaplatia svoje výdavky, je však len 34 %. „Je pre mňa prekvapením, že skoro každý Slovák si za hranice vezme platobnú kartu, ale približne len 1/3 z nich kartu použije na úhradu svojich nákupov. Pritom k plateniu kartou majú už len krôčik a navyše im prináša rad výhod ako je napríklad veľké množstvo akceptačných miest, výhodnejší výmenný kurz alebo rôzne doplnkové služby typu cestovného poistenia a pod.,“ komentuje Andras Hemberger, generálny riaditeľ MasterCard Europe pre Maďarsko, Slovensko a Slovinsko.
Maďarské hypermarkety zaplavili tisíce Slovákov
18. januára 2012 - (aktuality.sk)
Historicky najsilnejší pád maďarského forintu (HUF) spôsobil u našich južných susedov doslova nákupnú horúčku. Slabý forint však robí starosti Maďarom aj slovenským obchodníkom z pohraničia. Hypermarkety v súčasnosti denno-denne zaplavujú tisíce Slovákov, hlavne z prihraničných oblastí. Veď taký nákup v Maďarsku môže vyjsť aj o polovicu lacnejšie a rozdiel medzi slovenskými a maďarskými výrobkami nevidieť. „Potraviny sú o 35-40 percent lacnejšie ako u nás, odevy možno aj viac ako o polovicu, keďže obchodné domy majú aj veľké zimné zníženie cien,” povedala kupujúca v Ostrihome. V Maďarsku sa kupuje všetko. „Najviac sa oplatí kupovať pracie prostriedky, pekárenské a tabakové výrobky,” vysvetlil pán v stredných rokoch v Mosonmagyaróvári. Dodal, že s rodinou, známymi a kamarátmi prichádza z Bratislavy do susednej krajiny každý týždeň. Okrem nakupovania sa Slovákom v Maďarsku oplatí aj tankovať. Pri súčasnom kurze sú pohonné hmoty lacnejšie. „Kúpila som synom nohavice a pulóver, vyšlo to o 50 percent lacnejšie a pritom sme aj natankovali,” pochválila sa matka dvoch detí z Galanty v Győri.
InterStore.hu má rekordné tržby
18. januára 2012 - (hn)
Januárová nákupná mánia v Maďarsku, spôsobená pádom forintu, priniesla pobočke slovenského eshopu InterStore.hu rekordné tržby. V porovnaní s predvianočným obdobím rástli štvornásobne. „Maďarskí zákazníci nakupujú drahší tovar. Najviac sú žiadané notebooky a počítačová technika. Záujem je aj o bielu techniku, LED televízory či domáce spotrebiče,” komentoval záujem v Maďarsku Tomáš Prutzer, obchodný riaditeľ InterStore Group.
Hackeri volajú po revolúcii. Oslovujú obyvateľov Maďarska
14. januára 2012 - (Lukáš Kosno - zive.sk)
Hackerská skupina Anonymous sa vyhráža už aj maďarskej vláde. Dôvodom sú prijaté zákony, ktoré obmedzujú demokraciu v štáte. Novú legislatívu kritizuje aj Európska komisia, no hackeri zachádzajú ešte ďalej a obviňujú aj európskych politikov, finančníkov či Medzinárodný menový fond. „Operácii Maďarsko“ hackeri venovali aj stránku na Facebooku. „Vaša vláda vás veľmi sklamala. Práve teraz potrebujete brániť svoju krajinu, budúcnosť a budúcnosť vašich detí. Vy, občania vlastníte svoju krajinu. Nie sú to politici, bankári ani korporácie. Musíte získať svoju moc späť,“ píše sa v posolstve hackerov. Hackeri už podnikli aj prvý krok. Ako dôkaz svojej sily sprístupnili cez internetovú stránku maďarského parlamentu e-mailové adresy predstaviteľov vládnucej strany Fidesz a vyzvali ľudí, aby im posielali svoje pripomienky. Momentálne ale už uvedený odkaz nefunguje. Na správu upozornila Softpedia.
Prokuratúra nariadila vyšetrovanie pálenia vlajky Únie
19. januára 2012 - (sita)
Maďarská prokuratúra nariadila vyšetrovanie incidentu pred budapeštianskou kanceláriou Európskej komisie, kde prívrženci ultranacionalického Hnutia za lepšie Maďarsko (Jobbik) v sobotu počas demonštrácie spálili vlajku Európskej únie. Informoval o tom nemenovaný hovorca, podľa ktorého v prípade dokázania, že došlo k spáchaniu trestného činu výtržníctva na verejnosti, páchateľom hrozí jedno- až päťročné väzenie. Budapeštianska polícia už vzniesla obvinenia voči dvom osobám, ktoré údajne podpálili vlajku. Incident počas demonštrácie, na ktorej jeho predseda Gábor Vona vyzýval na vystúpenie Maďarska z EÚ, sa odohral v období zvýšeného napätia vo vzťahoch medzi maďarskou vládou a Európskou komisiou požadujúcou zmeny vo viacerých sporných zákonoch.
Jobbik by mal odísť z EP, vyzvali mladí kresťania
16. januára 2012 - (sita)
Radikálne maďarské nacionalistické Hnutie za lepšie Maďarsko (Jobbik) by malo okamžite stiahnuť svojich poslancov z Európskeho parlamentu, uviedla to v pondelok Federácia mladých kresťanov (IKSZ). Mladí kresťania vo vyhlásení odsúdili spálenie vlajky Európskej únie počas sobotňajšej demonštrácie predstaviteľov Jobbiku pred sídlom zastúpenia Európskej komisie v Budapešti, na ktorej líder Jobbiku Gábor Vona vyzval na odchod Maďarska z EÚ. Predstavitelia IKSZ označili takýto spôsob vyjadrovania za „primitívny a škodlivý v čase, keď je Maďarsko terčom obrovského tlaku”. Čin Jobbiku s cieľom získať pozornosť verejnosti za každú cenu môže ohroziť európsku pozíciu Maďarska, uviedli mladí kresťania v stanovisku. Jobbik sa v roku 2012 mieni namiesto parlamentných aktivít zamerať na „podporovanie samoorganizácie v spoločnosti” a chce tak „vytvárať hnutia, ktoré budú musieť parlament a politici brať do úvahy”. Podľa lídra Jobbiku Gábora Vonu „ochrana maďarskej demokracie je druhoradá záležitosť v porovnaní s potrebou chrániť zvrchovanosť krajiny, jej hospodárstvo a spoločnosť”.
Jobbik spálil zástavu únie
15. januára 2012 - (tasr)
Pred kanceláriou Európskej únie v Budapešti sa ich zišlo asi dvetisíc a demonštratívne zapálili európsku zástavu. „Tento týždeň vyhlásila Európska únia Maďarsku vojnu, a to veľmi tvrdo a otvorene,“ povedal davu podľa Reuters Csanad Szegedi, poslanec Európskeho parlamentu za krajne pravicovú stranu Jobbik. Tretia najsilnejšia strana v parlamente žiadala, aby Maďarsko vystúpilo z únie. Európska únia minulý týždeň pohrozila Maďarsku sankciami za nedodržiavanie rozpočtových pravidiel. Tento týždeň má rozhodnúť, či začne právne konanie proti Budapešti za porušenie európskych zmlúv. Ide o ústavné zákony, ktoré konzervatívna vláda Viktora Orbána prijala koncom decembra. Zákonom napríklad obmedzila nezávislosť centrálnej banky, keď umožnila vláde dosadzovať tam svojich ľudí. Únia a Medzinárodný menový fond preto odmietajú krajine poskytnúť finančnú pomoc. „Orbán bude musieť ukázať istú flexibilitu a zmeniť zákony, ale urobí len bezpodmienečne nutné zmeny, aby dostal finančnú pomoc. Ak však preto zavedie úsporné opatrenia, musí doma rátať s ďalšou stratou popularity,“ hovorí pre SME nemecký expert na strednú Európu Kai-Olaf Lang. Podľa januárového prieskumu Ipsos podporuje Orbánovu stranu Fidesz 16 percent ľudí, čo je strata takmer polovice voličov z roku 2010.
Jobbik pálil vlajku EÚ, požadoval vystúpenie Maďarska z EÚ
14. januára 2012 - (tasr)
Dôležitosť vystúpenia Maďarska z Európskej únie dnes zdôrazňoval na budapeštianskej demonštrácii predseda opozičného Hnutia za lepšie Maďarsko-Jobbik Gábor Vona. Na zhromaždení podpredseda Jobbiku Elöd Novák a jeden priaznivec Jobbiku, ktorého predstavili ako bojovníka za slobodu z revolúcie v roku 1956, spoločne podpálili vlajku EÚ. Podľa tlačovej agentúry MTI budapeštianska polícia podala na prokuratúru žalobu na dve osoby, ktoré čelia podozreniu z trestného činu výtržníctva. Vona označil stredajší list predsedu Európskej komisie José Manuela Barrosa za „vyhlásenie vojny”, ktorou EK zaútočila na suverenitu Maďarska. EK listom vyzvala Maďarsko, aby zmenila tri zákony. Na protestnom podujatí pred sídlom budapeštianskeho zastúpenia EK s účasťou niekoľkých stoviek demonštrantov, ktorú zabezpečovala polícia, boli prítomní viacerí v oblečení, ktoré je podobné uniformám zakázanej Maďarskej gardy. Dav skandoval „Vystúpme!” a „Preč s Trianonom!”. Proti strate suverenity Maďarska demonštrovali stovky ľudí aj pred parlamentom. Protest zorganizovalo združenie Živá reťaz za Maďarsko.
Jobbik ide do ulíc brániť Maďarsko, nie demokraciu
13. januára 2012 - (tasr)
Tento rok bude o záchrane Maďarska a nie o parlamentnej práci. Vyhlásil to v piatok v Budapešti predseda opozičného Hnutia za lepšie Maďarsko-Jobbik Gábor Vona, podľa ktorého Jobbik pôjde v tomto roku demonštrovať do ulíc. Cieľom demonštrácií bude podľa Vonu ochrana národa pred orbánovcami aj gyurcsányovcami. Politika vlády zlyhala a hrozí riziko krachu ekonomických a zahraničnopolitických procesov. Jobbik vníma proces, ktorým vláda ničí piliere demokracie, napriek tomu ochrana demokracie je v tomto prípade až druhoradá. Prvoradá je ochrana suverenity Maďarska, zdôraznil Vona. Podľa Vonu parlament v roku 2011 pracoval iba na tom, aby si vládnuci Maďarský občiansky zväz-Fidesz zabezpečil udržanie politickej moci aj pre prípad, že stratí podporu verejnosti.
Maďarsko smeruje k bankrotu, varuje Jobbik
14. januára 2012 - (sita)
Ultrapravicové Hnutie za lepšie Maďarsko (Jobbik) sa v roku 2012 plánuje namiesto parlamentných aktivít zamerať na „podporovanie samoorganizácie v spoločnosti” a chce tak „vytvárať hnutia, ktoré budú musieť parlament a politici brať do úvahy”. V rozhovore pre tlačovú agentúru MTI to uviedol jeho predseda Gábor Vona. Ochranu maďarskej demokracie pritom označil za druhoradú záležitosť v porovnaní s potrebou chrániť zvrchovanosť krajiny, jej hospodárstvo a spoločnosť. Vona sa taktiež vyjadril, že v roku 2014 by mali byť Jobbik prinajmenšom politickou silou, ktorú nebude možné vynechať pri zostavovaní vlády. Zároveň však vylúčil možnosť, že by hnutie pôsobilo v koalícii s momentálne vládnucou stranou Fidesz. Podľa Vonu politika terajšej vlády zlyhala a ekonomické trendy ukazujú, že Maďarsko smeruje k bankrotu. Boj za hospodársku nezávislosť krajiny je iba predstieraný a príjmy zo špeciálnych daní uvalených na banky a nadnárodné korporácie sa míňajú na znižovanie štátneho deficitu a dlhu v súlade s očakávaniami zahraničných ekonomických hráčov, sťažuje sa opozičný líder. Zdaňované banky a korporácie podľa neho navyše prenášajú záťaž na bežných občanov. Čo sa týka kontroverzných krokov terajšej vlády, si Jobbik uvedomujú škodlivé následky pre demokraciu, na rozdiel od ostatných opozičných síl ich však považujú za dôležitejšie chrániť maďarskú zvrchovanosť, povedal Vona. Vzhľadom na zásadné rozdiely v postojoch jednotlivých strán si jednotný postup opozície voči kabinetu Viktora Orbána nedokáže predstaviť. Ako uvádza MTI, Vona očakáva, že rok 2012 bude „tvrdý”, pričom plánuje „preniesť politiku na ulicu”. „Jobbik budú všetkými možnými spôsobmi podporovať samoorganizáciu v spoločnosti, napríklad v sociálnej oblasti, oblasti práva a bezpečnosti, zdravotnej starostlivosti a školstve,” cituje agentúra z rozhovoru. Vona chce konkrétne opatrenia oznámiť v rámci svojho nadchádzajúceho turné po Maďarsku, ktoré by sa malo začať 28. januára. Vona sa v rozhovore venoval aj otázke zakázanej Maďarskej gardy, ktorá podľa neho zanikla v dôsledku „neuveriteľného nátlaku” zo strany politikov, polície, tajných služieb a médií. Ako však tvrdí, jeho hnutie stále pociťuje zodpovednosť voči bývalým členom a organizáciu plánuje rehabilitovať hneď ako na to získa politické prostriedky.
„Maďarsko musí dodržiavať princípy Európskej únie“
16. januára 2012 - (tasr)
Za správne označila nemecká spolková kancelárka Angela Merkelová, že Európska komisia preskúma, či rôzne aspekty maďarského právneho poriadku, vrátane novej ústavy alebo problematiky nezávislosti centrálnej banky, zodpovedajú európskym princípom. V rozhovore pre rozhlasovú stanicu Deutschlandfunk šéfka nemeckej vlády súčasne zdôraznila, že toto skúmanie musí prebehnúť s plnou precíznosťou. Na margo možností, ktoré má v danom prípade Európska komisia a ktoré naznačovala už položená otázka, reagovala kancelárka slovami: Teraz sa nevyplatí špekulovať, čo bude ak. Vyčkajme najskôr na preskúmanie. „Je skutočnosťou, že Maďarsko sa ako členská krajina Európskej únie musí, ako všetky členské štáty, prirodzene držať princípov, ktoré nás spájajú. A medzi ne patrí sloboda médií, nezávislosť centrálnej banky a aj možnosť daného ústavného súdu nezávisle rozhodovať,” vyhlásila Merkelová. Priamej odpovedi na otázku, či by bolo vhodným krokom v danom prípade odobratie hlasovacieho práva Maďarska v EÚ sa však vyhla. Vo víkendovom rozhovore, ktorý sa objavil na internetovom portáli rozhlasovej stanice Deutschlandfunk, vyjadrila Angela Merkelová presvedčenie, že prezident Christian Wulff zostane napriek kritike vo funkcii hlavy štátu. Na margo aktuálnej krízy Merkelová uviedla, že otázky o eure, jeho stabilite a budúcnosti, ale ani problematika zadlženosti členských štátov Európskej únie, nie sú zodpovedateľné v priebehu niekoľkých dní alebo mesiacov. Ide o dlhší proces práve tak ako zadlženie vzniklo v dlhom časovom rámci. Vzhľadom na situáciu v Grécku, ktorú táto krajina nemôže sama zvládnuť, sa rokuje o odpustení 50 percent súkromných dlhov Aténam, konštatovala nemecká kancelárka a pripomenula cieľ, ktorým by malo byť zníženie zadlženosti Grécka do roku 2020 na 120 percent hrubého domáceho produktu. Merkelová pripustila, že prebiehajúce rokovania sú veľmi náročné, nekomentovala však špekulácie médií o ich možnom neúspechu.
Maďarskí občania zahltili spismi Európsky súd pre ľudské práva
16. januára 2012 - (tasr)
Európsky súd pre ľudské práva (ESĽP) so sídlom v Štrasburgu je zahltený individuálnymi žiadosťami občanov Maďarska, ktorí sa sťažujú, že novou dôchodkovou reformou zavedenou v roku 2010 boli pošliapané ich práva. Uviedol to dnes portál EurActiv.com. Podľa vyjadrenia Erika Fribergha z podateľne ESĽP len od polovice decembra minulého roku prišlo do Štrasburgu okolo 8000 individuálnych súdnych sťažností na maďarský štát, týkajúcich sa sporného dôchodkového systému. Fribergh pre EurActiv uviedol, že pod takýmto návalom sťažností sa súd nestíha venovať každodenným záležitostiam a ostatným žalobám. Preto ESĽP vyzval príslušné maďarské odbory, aby prehodnotili taktiku a zaslali súdnu žalobu vo forme kolektívneho podania, pričom súčasťou prílohy súdneho spisu budú všetky individuálne žaloby s menami sťažovateľov a ďalšími detailmi. Takýto postup by zjednodušil a zefektívnil nielen registráciu sťažností, ale aj prácu súdu, uviedol Fribergh. Zároveň upozornil, že odteraz sa ESĽP nebude zaoberať podnetmi, ktoré nebudú zaslané cez príslušné odbory. Európsky súd pre ľudské práva je inštitúciou Rady Európy, ktorá združuje 47 európskych krajín a je prioritne zameraná na ochranu ľudských práv.
Forint sa upokojí, no neskôr ešte klesne
13. januára 2012 - (Peter Podstupka - Hospodárske noviny)
Aj prípadná dohoda s Medzinárodným menovým fondom na záchrannej pôžičke pre Maďarsko nevráti forint späť na hodnoty spred niekoľkých týždňov. „Očakávam, že v najbližšom období bude kurz maďarskej meny kmitať okolo súčasnej hranice,” hovorí analytik UniCredit Bank Dávid Dereník. „Mena sa môže krátkodobo upokojiť po vyriešení niektorých sporov s Medzinárodným menovým fondom a Európskou úniou, ale strednodobý výhľad pre forint je skôr negatívny,” dodáva analytik spoločnosti X-Trade Broker Kamil Boros. Spôsobí to hlavne fakt, že aj keď krajina získa peniaze, problémy vnútri jej ekonomiky zostanú, a maďarská vláda zošnurovaná pravidlami medzinárodných veriteľov nebude môcť vymýšľať divoké alternatívne plány financovania ekonomiky, tak ako to robila v predchádzajúcom roku. Slováci sa tak s výhodnými nákupmi u svojich južných susedov nemusia príliš ponáhľať. Výhodný kurz na juh od slovenských hraníc bude slovenských spotrebiteľov lákať na nákupnú turistiku dlhodobo. Slabosť forintu nerobí starosti iba Maďarom a slovenským obchodíkom z pohraničia. Ešte v druhej polovici minulého roka sa o českej korune hovorilo ako o možnom nástupcovi švajčiarskeho franku. Úspešná ekonomika, relatívne stabilný rozpočet a hlavne vlastná mena boli pre investorov zneistených problémami v eurozóne zárukou toho, že ich peniaze sú v bezpečí. A to sa teraz začína meniť. Aj keď maďarské problémy v plnej miere odhalili zlé politické rozhodnutia v Budapešti, v plnom rozsahu sa ukázalo, ako veľmi sú krajiny v stredoeurópskom regióne závislé od priazne trhov a v konečnom dôsledku aj Európskej únie. Toto zistenie zneistilo trhy natoľko, že prepadať sa začala aj česká koruna a poľský zlotý. Francúzska banka Sociéte Générale dokonca predpovedá, že korunu čaká pokles na viac ako dvojročné minimá. A podobný názor má aj banka Goldman Sachs, ktorá dokonca tvrdí, že samostatné meny nášho regiónu budú patriť medzi tie najviac poškodené.
Pálgiát - Komisia prešetrí, či maďarský prezident odpisoval
19. januára 2012 - (ik - Pravda)
Pálgiát, ako maďarské médiá posmešne nazvali plagiátorskú aféru prezidenta Pála Schmitta, preverí akademická vyšetrovacia komisia. O jej vzniku rozhodol dekan budapeštianskej Semmelweisovej univerzity. „Verím, že vyšetrovanie dá bodku za prípadom a očistí ma od obvinení,” vyhlásil Schmitt, ktorý sa až v stredu, týždeň po prepuknutí škandálu, k nemu po prvý raz osobne vyjadril. Týždenník HVG minulý týždeň odhalil, že dizertačná práca Schmitta, ktorú obhájil pred dvadsiatimi rokmi, sa až z osemdesiatich percent zhoduje so staršou štúdiou bulharského športového historika. Schmitt v stredu pre rádio Kossuth tvrdil, že „jadro práce nebolo ničím duševným vlastníctvom”. „Skutočnou pridanou hodnotou” jeho 215-stranovej dizertačky je vraj asi 30 strán záverov, ku ktorým dospel samostatne. Podľa denníka Népszabadság sú však aj závery Schmittom podpísanej práce iba prostým zhrnutím textu odpísaného z francúzskojazyčnej knihy dnes už nebohého bulharského historika. Maďarský prezident sa obhajoval aj tým, že v čase vzniku jeho dizertačnej práce sa od autora pri obhajobe malého doktorátu nevyžadovalo presné vyznačovanie citácií a stačilo, ak diela, z ktorých vychádzal, uviedol v zozname použitej literatúry. Népszabadság však tvrdí opak. „Základné pravidlá citácií sa za posledného pol storočia nezmenili,” napísal. Opozičné parlamentné strany Schmitta vyzvali, aby odstúpil, ak sa potvrdí, že doktorský titul získal nečestne. Socialisti dokonca tento týždeň navrhli ústavnú novelu, ktorá by umožnila hlavu štátu odvolať referendom. Vládnuci Fidesz prezidentovu plagiátorskú kauzu označil za novinársku kačicu, ktorou sa nemieni zaoberať. Podľa viacerých politológov by pre premiéra Viktora Orbána znamenalo priveľkú stratu prestíže, keby obetoval hlavu štátu, ktorú si sám vybral. Analytik Gábor Török však pripúšťa, že ak sa podozrenie z plagiátu potvrdí, Fidesz by mohol vycúvať spoza Schmitta a nájsť si novú lojálnu hlavu štátu. Argument v prospech takej zmeny vidí v tom, že mandát nového prezidenta by trval o dva roky dlhšie ako Schmittov, až do leta 2017.
Maďarský prezident odmietol obvinenia z plagiátorstva
18. januára 2012 - (sita)
Maďarský prezident Pál Schmitt odmietol v stredu obvinenia, že doktorát získal podvodom, keď časť dizertačnej práce z roku 1992 údajne skopíroval od istého Bulhara. V rozhovore pre verejnoprávny rozhlas vyhlásil, že v práci počas štúdia na Telovýchovnej univerzite v Budapešti vychádzal z primárnych údajov a zdrojov. Podľa pravidiel tej doby bolo treba uviesť bibliografiu, poznámky pod stranou špecifikujúce citáty a zdroje neboli podľa neho nutné. „Dizertačnú prácu som pripravil sám,” vyhlásil. Spravodajský portál maďarského magazínu HGV minulý týždeň napísal, že Schmitt vychádzal z práce svojho kolegu z Medzinárodného olympijského výboru (MOV) Nikolaja Georgieva. Jeho viac ako 200-stranový text nazvaný Analýza olympijského programu pochádza z roku 1987 a podľa HGV z neho Schmitt použil až 180 strán. Schmitt je bývalým dvojnásobným olympijským šampiónom v šerme a od roku 1983 pôsobil ako šéf protokolu v MOV. Za prezidenta ho parlamente zvolil vlani.
Prezident Pál Schmitt opísal dizertačnú prácu?!
13. januára 2012 - (Nový Čas / čtk)
Maďarský prezident Pál Schmitt má problém! Pred dvadsiatimi rokmi pravdepodobne vo svojej dizertačnej práci použil celé pasáže bulharského odborníka. Za prácu o olympijských hrách získal najvyššie hodnotenie aj titul doktora. Maďarský prezident je podozrivý z plagiátorstva! Podľa časopisu HVG má totiž dizertačná práca Pála Schmitta síce 215 strán, ale až 180 z nich je skopírovaných. Ich pôvodným autorom bol vraj bulharský športový vedec Nikolaj Georgiev, ktorý svoju prácu analyzujúcu program moderných olympijských hier, publikoval v roku 1987. Schmitt ju podľa HVG iba preložil a opísal. Podľa časopisu práca nespĺňa viaceré požiadavky kladené na prácu tejto úrovne, no napriek tomu získala najvyššiu známku. Schmitt bol pred politickou kariérou významným maďarským šermiarom a získal aj zlaté medaily na dvoch olympiádach. Za prezidenta bol zvolený v roku 2010. Jeho kancelária obvinenia z plagiátorstva odmietla s tým, že Schmitt už zosnulého Georgieva osobne poznal a vedecky s ním spolupracoval. Georgievova práca je uvedená aj v zozname použitej literatúry.
Viktorova voľba
16. januára 2012 - (Peter Schutz - Týždeň)
To, ktorá krajina skrachuje v Európe ako prvá, bolo dlho jasné. Môže sa však stať, že Grécko - ktorého príprava bankrotu sa preťahuje - predstihne na jar Maďarsko. Na prvý pohľad sa to nezdá. Veď, pokiaľ správami decembra a prvého januárového týždňa boli odchod delegácie MMF z Budapešti, postupné znižovanie ratingu všetkými tromi kľúčovými agentúrami, negatívne rekordy forintu (326/euro), dlhopisových výnosov i rizikových prirážok, tak dnes sú už západné médiá plné správ, že maďarská vláda ustupuje na všetkých frontoch. To znamená, že „je otvorená na kompromisy” (minister Fellegi) v súvislosti s požiadavkami, ktorými podmieňuje obnovenie rozhovorov o úvere MMF. A vysiela ústretové signály aj smerom k Európskej komisii, ktorá požaduje odstránenie demokratických deficitov novej ústavy a ďalších ústavných zákonov. Jediná možnosť, ako môže Budapešť uniknúť bankrotu, je nadnárodná pomoc. Na trhoch si dnes Maďarsko požičiava drahšie než Írsko a Portugalsko v čase, keď boli dostrkané (to je to správne slovo) pod euroval. A dokonca drahšie aj ako Taliansko, ktorého dlhopisy začína ECB nakupovať okamžite, ako výnos (desaťročných) preskočí 7 percent. Na porovnanie: o maďarskej emisii sa minulý týždeň písalo, že „situácia sa upokojila” na úrovni 9,14 percenta. A to je neudržateľné. Analytický konsenzus, že v tejto situácii musí maďarský premiér prijať podmienky MMF a EÚ v plnom rozsahu, vyzerá presvedčivo. Má však jednu dieru. Ak Orbán na to pristúpi, bude to znamenať pochod slzavým údolím. Teda škrty, reformy, zvyšovanie daní a sociálne búrky po vzore Grécka či Portugalska. Navyše, a z jeho pohľadu v prvom rade, to bude totálna porážka jeho „národnooslobodzovacieho zápasu” za suverenitu. Obrovská frustrácia spoločnosti, ktorá prešla za tri roky tromi vlnami nesystémových úspor, či voľný pád preferencií Fideszu naznačujú politickú cenu scenára návratu k MMF: Memorandum o pohotovostnom úvere pomôže prežiť Maďarsku, ale Orbána pošle do politického hrobu. Povedať, že vo funkcii premiéra prežije štátny bankrot, sa tiež nedá. Ale ak sa spätne pozrieme na rok a pol Orbánovej vlády, tak sa zdá logické, že bankrot môže byť pre neho prijateľnou opciou. Mal by na koho zvaliť vinu, čo je pre politické prežitie politicky kardinálne. A do roku 2014 udrží v parlamente ústavnú väčšinu, s ktorou by mohol vládnuť v režime výnimočného stavu, čo by podstatne uľahčilo stlmenie prvotného sociálneho nárazu. Zdá sa, že po vzore Argentíny by vyhlásenie platobnej neschopnosti, čiže odpísanie časti dlhov, do roka-dvoch-troch naozaj naštartovalo maďarskú ekonomiku. Zdá sa vám to na pomery strednej Európy a EÚ šialené? Hm, hm. Bankrot sa považuje za dlhodobo - nie krátkodobo - najmenej bolestné a najperspektívnejšie riešenie napríklad pre Grécko i Portugalsko. Aj forint by v takom prípade devalvoval voči euru. Zo Slovenska sa dá len veriť a dúfať, že Orbán k bankrotu cielene nesmeruje. Pohľad na najnovšiu ústretovosť jeho vyjednávačov tú vieru posilňuje. Isté je, že ak to aj nemá v pláne, otázku buď/alebo si v najbližších mesiacoch položí.
Úpadok demokracie
16. januára 2012 - (Otvorený list - Týždeň)
Predstavitelia maďarskej ľavice po čase napísali ďalší otvorený list kritizujúci politiku vlády Viktora Orbána. Uverejňujeme ho v skrátenej podobe. Dolupodpísaní účastníci niekdajšieho hnutia za ľudské práva a demokraciu, ktoré stálo proti režimu jednej komunistickej strany v sedemdesiatych a osemdesiatych rokoch 20. storočia, sme presvedčení, že maďarská spoločnosť nie je iba obeťou súčasnej ekonomickej krízy, ale aj obeťou svojej vlastnej vlády. Počas skandovania prázdnych vlasteneckých sloganov sa vláda správa nanajvýš nevlastenecky a obmedzuje svojich občanov, aby boli neaktívni a impotentní. Ústavný systém Maďarska sa prepadol do kritickej situácie. Prvého januára 2012 začala platiť nová ústava a viacero dôležitých zákonov. Vláda Viktora Orbána sa snaží zničiť vládu zákona, odstrániť brzdy a protiváhy a systematicky presadzovať umlčovanie autonómnych inštitúcií vrátane tých z občianskej spoločnosti, ktoré majú potenciál kritizovať jej všemocnosť. Nikdy od roku 1989, keď bola porazená komunistická diktatúra, nebola v našom regióne taká intenzívna koncentrácia moci, ako je tomu v dnešnom Maďarsku. Inštitúcie, ktoré majú moc, aby obmedzovali vládu, zažívajú podobný osud: Fidesz ich kontinuálne zbavuje autonómie, ohrozuje ich prežitie, zbavuje sa profesionálneho manažmentu, prijíma nezákonné rozhodnutia, takže tieto inštitúcie viac nedokážu kontrolovať vládu. A to je v príkrom kontraste s ich pôvodným zmyslom. S odstraňovaním bŕzd a protiváh sa celý štát stáva služobníkom vlády, či skôr jej premiéra. Prezident a parlament s diktátom vlády poslušne súhlasia. Presuny zamestnancov a prijaté zákony omedzujúce ich kompetencie stačia na to, že inštitúcie ako prokuratúra či ústavný súd konajú ako predĺžená ruka vlády. Zatiaľ čo lokálne zastupiteľstvá stratili časť svojich právomocí, poloautonómne inštitúcie ako auditorský súd, tlačová agentúra, akadémia vied alebo národný kultúrny fond možno dnes považovať za kvázi vládne agentúry. Výbory pre arbitráž vrátane dnes už nefunkčnej Národnej rady pre zmierenie boli rozpustené. V legislatíve Fidesz vytvoril systém, ktorý zlikvidoval parlamentnú diskusiu. Keďže významnú časť návrhov a dodatkov predkladajú jednotliví členovia parlamentu, ktorým nejde o hľadanie konsenzu a často ignorujú aj relevantné ministerstvá, ničí sa tým zodpovednosť vlády. V prípade súdnej moci boli prijaté početné legislatívne zmeny, ktorých cieľom je otestovať priame politické úmysly s cieľom ignorovať vládu zákona. Generálnym prokurátorom je vládny politik. Hoci vek odchodu do dôchodku sa zvyšuje, významná časť sudcov musela odísť do predčasného dôchodku. Spolu to znamená koniec slobodnej súdnej moci v Maďarsku. Cieľom Fideszu je dostať pod kontrolu všetky médiá. Napríklad spravodajstvo bolo zcentralizované a všetky kanály vysielajú tie isté správy. Demokracia je založená na tom, že ktokoľvek môže byť mierovými prostriedkami zbavený moci. Nový volebný zákon túto možnosť obmedzuje. Dvadsaťjeden rokov po zmene režimu bol prijatý zákon, podľa ktorého je Maďarská socialistická strana vinná, pretože je legálnym nástupcom komunistickej strany. Keby sme mali takéto zákony v roku 2004, nemohli by sme sa stať členmi EÚ. Ale namiesto toho, ako hľadať alternatívu k tejto ústavnej diktatúre, by sme mali hľadať spôsoby, ako sa jej zbaviť v hraniciach legality. Ak pritom Európa pomôže Maďarsku, pomôže aj sebe. Attila Ara-Kovács (novinár), György Dalos (spisovateľ), Gábor Demszky (bývalý primátor Budapešti), Miklós Haraszti (bývalý vysoký predstaviteľ OBSE), Róza Hodosán (bývalá poslankyňa), Gábor Iványi (kazateľa bývalý politik), János Kenedi (historik), György Konrád (spisovateľ), Bálint Magyar (bývalý politik), Imre Mécs, (bývalý politik), Sándor Radnóti (filozof), László Rajk (architekt a bývalý politik), Sándor Szilágyi (spisovatel). Krátené.
Rebelantská vôľa
16. januára 2012 - (Csaba Gy. Kiss - Týždeň)
V akom znamení sa po 2. januári začal pre Maďarov nový rok? Na Andrássyho ceste bola tridsať-štyridsaťtisícová demonštrácia proti politike vlády. Občianske organizácie zorganizovali protest v zimný deň, ktorý inak nebol zvlášť chladný. Na obrazovke sa mi zdalo, že sú zväčša stredného veku a skôr dobre situovaní ako chudobní smoliari. Hoci s prejavmi nevystúpili, zato nápadne sa ukazovali poslanci novej zeleno-liberálnej strany Politika môže byť iná. Trochu hanblivo sa do davu zamiešali zdiskreditovaní politici Maďarskej socialistickej strany. Transparenty hlásali „Dosť! Dosť!” a demonštranti znova a znova skandovane požadovali Orbánov odchod. Ťažko by sa dalo presne povedať, aké dôvody dali podnet na zhromaždenie občanov. Domnievam sa, že málokoho zamestnáva kritika ústavy alebo zákona o médiách. Viac maďarských občanov už zaujíma neosvedčená jednotná 16-percentná rovná daň z príjmov obyvateľstva alebo na 27 percent zvýšená daň z pridanej hodnoty. A zrejme mnohých uráža nie vždy vhodná rétorika vlády, ktorá zavše nestrpí námietku. Atmosféra aj komunikácia demonštrácie inak zarážajúco pripomínali masové protivládne zhromaždenia spred troch-štyroch rokov. Ale teraz sa neprihodila vážnejšia udalosť. V Opere usporiadali slávnostný galavečer pri príležitosti nadobudnutej platnosti novej ústavy. Vnútri boli členovia vlády a pozvaní hostia, a vonku, ak sa tak páči, ľud. Nespokojenci; malkotenti, ako sa im hovorilo v uhorských časoch. Avšak vôbec nie takí, ako sú novšie alternatívne hnutia na Západe. Možno, že medzi nimi početne demonštrovali aj proti predošlej vláde. Posledný huriavk vôkol Maďarska sa iste bude usilovať zveličiť túto nespokojnosť. Ale nepriaznivá medzinárodná ozvena môže mať dvojaký účinok: jednak znechutí maďarského občana od politiky a jednak posilní jeho rebelantskú vôľu postaviť sa v ťažkej situácii za vlastnú vládu. Je pravda, že v minulých mesiacoch sa výrazne zmenšil tábor vládnuceho Fideszu, avšak sotva sa zároveň zvýšila podpora opozičných strán. Skôr je príznačná informačná zmätenosť. Vládnuca strana nevedela vždy sebaovládajúco využiť výhody dvojtretinovej parlamentnej väčšiny. Prevažná časť občanov nedôveruje celej politickej elite. V nižších vrstvách spoločnosti často uvažujú o stranách, že jedna je za devätnásť a druhá bez jednej za dvadsať. V krízových časoch sa opäť zvýšili platy poslancov parlamentu. A to predsa neposilňuje princíp spoločnej ťarchy verejného bremena, ktorú tak zdôrazňuje nová ústava.
Kto je posledná maďarská nádej
18. januára 2012 - (Peter Morvay - Sme)
Maďarský expremiér Gordon Bajnai podľa prieskumu agentúry Szonda Ipsos v popularite o jeden bod predbehol svojho nástupcu Viktora Orbána. Bajnai pritom už nie je politikom a v utorok dokonca poprel aj správy, že chce založiť novú stranu a do politiky sa vrátiť. Mizéria slabej, roztrieštenej protiorbánovskej opozície je však taká hlboká, že sa Bajnai poslednou nádejou stáva pomaly aj proti svojej vôli (ak teda jeho zdržanlivosť nie je len taktický ťah). Niet sa čo čudovať. Bajnai je za viac než desať rokov posledným maďarským premiérom, ktorý vďaka vlastnému úsiliu svojmu následníkovi odovzdával krajinu v lepšom stave, než v akom ju sám preberal. (Pre prvú Orbánovu vládu to napriek niektorým makroekonomickým údajom neplatí, lebo tá žila najmä z reforiem svojho predchodcu.) Ten lepší stav za rok premiérovania síce tiež znamenal len odvrátenie bankrotu a miernu stabilizáciu rozpočtu, no v porovnaní s dneškom sa už aj to začína javiť ako úspech. A aspoň pri tom nevyhlásil vojnu zvyšku sveta. Najzaujímavejšie na prieskume však je, že aj najdôveryhodnejšiemu politikovi prezidentovi, Pálovi Schmittovi verí len 34 percent opýtaných, Bajnai má 28, Orbán 27 percent. Nesúťažia vlastne v popularite, ale v nepopularite. A to sa prieskum konal ešte pred tým, než o Schmittovi vysvitlo, že odpísal svoju dizertáciu. 
Maďarský ľudoop
18. januára 2012 - (Peter Morvay - Sme)
Je málo pravdepodobné, že by prchký Béla Bugár splnil svoju hrozbu zo sobotného vysielania rádia Patria a naozaj zažaloval Józsefa Berényiho, ak ten bude aj naďalej tvrdiť, že všetky osoby z niekdajšej SMK spomínané v spise Gorila už z jeho strany odišli a to do Mosta. Už len preto, lebo Bugárov záujem je, aby sa o jeho spojení s korupčnými kauzami opisovanými Gorilou hovorilo čo najmenej. Gorila totiž píše zhruba to, čo sa o Bugárovej mocnej ekonomickej loby stojacej za ním objavovalo v čase jeho odvolania z čela SMK. Celú vec sa vtedy za výrazného prispenia časti médií a intelektuálov túžiacich po nejakom správnom Maďarovi prijateľnom aj pre Slovákov podarilo zamiesť pod koberec, no nikdy sa nevysvetlila. Pre Bugára (a stranu Most postavenú z veľkej časti na Bugárovom mýte) nie je nič horšie, než aby sa opäť vyťahovala a zbúrala jeho veľmi prácne budovaný imidž. Pre SMK sa naopak aspoň na prvý pohľad Gorila zdá darom z nebies. Mimoparlamentná strana trpí akútnym nedostatkom akéhokoľvek programu, čo najlepšie dokazujú jej bilbordy. Jediný z piatich sa zaoberá menšinovou témou, ostatné štyri operujú s čistou sociálnou demagógiou a ani jeden z nich neponúka riešenie. Asi nebude náhoda, že nápadne pripomínajú predvolebné heslá Orbánovho Fideszu, ktorý poskytol SMK poradcov i financie. Lenže SMK okolo Gorily tiež zavádza. Nie je pravda, ako tvrdí z tmy opäť sa vynárajúci expredseda Pál Csáky, že o týchto veciach svojho času „otvorene hovoril na zjazde aj od tej doby v médiách“. Csáky, ako mal vždy vo zvyku, vtedy aj odvtedy len naznačoval a ak od neho niekto chcel jasné slovo, vykrúcal sa. To isté platí dnes i pre Berényiho, ktorý vtedy mlčal a dnes zavádza. Ťažko teda môžu tí, čo v SMK zostali, tvrdiť, že sa na rozdiel od bugárovcov správali poctivo a zásadovo. A už vôbec nie je pravda, že všetci z Gorily z SMK odišli do Mosta. Členom republikovej rady Berényiho strany a šéfom okresnej organizácie v Senci je napríklad Rezső Duray, spomínaný v Gorile ako jeden z „otrokov“ Bugárovho legendárneho nadradeného ja Oszkára Világiho. SMK navyše hrozí, že ak svoju kampaň postaví na Gorile, opäť to bude kampaň zaoberajúca sa len Bugárom a Mostom. Čiže presne to, čo ju predminulý rok dostalo z parlamentu.
O vete, ktorá veľmi chýba
16. januára 2012 - (Bálint Ablonczy - Týždeň / HetiVálasz)
Pri dôležitých politických rozhodnutiach v uplynulom roku v Maďarsku takmer vždy chýbala skromnosť a pokora, píše maďarský novinár Bálint Ablonczy. Skôr, ako by sa bola rozbehla obligátna televízna vtipkárska paráda a v Sasovom archívnom kabarete sa mihnú legendárne tanečnice, dovolím si pripojiť svoju mienku k hodnoteniam roku 2011. Nebude v nej výhľad do svetovej politiky, ani minuciózna vnútropolitická súvaha. Sľubujem, že opatrne budem narábať ešte aj s nevraživými pojmami národ a demokracia. V domácom verejnom živote uplývajúceho roku bola pre mňa najbolestivejšia jedna veta, presnejšie jej absencia. Myšlienka znie takto: „Zaslúženú dôveru treba udržať, preto je počas nasledujúcich rokov pre nás najdôležitejšie, aby nám zostala skromnosť a pokora, hoci aj sme dnešný deň zvíťazili akoukoľvek drvivou prevahou.” V noci 11. apríla 2010 sformuloval Viktor Orbán vetu, ktorú sme odvtedy nepočuli. Škoda, že nevyvesili túto vetu na steny štátnych úradov: pri dôležitých politických rozhodnutiach v uplynulom roku na vládnej strane takmer vždy chýbala skromnosť a pokora. A to nie je žiadna intelektuálna jemnocitnosť. Skôr ide o politickú racionalitu, ak teda jestvuje niečo ako spoločná skúsenosť, ktorú môžeme vyvodiť z uplynulých desaťročí maďarskej politiky. Čím viac frontov otvára jedna vláda a čoraz väčšia priepasť sa otvára medzi vnímaním a predkladaním skutočnosti, tým väčšie bude vytriezvenie občanov a neskôr odpor. Skôr či neskôr sa zákonite dostaví obrat a potom nové politické vedenie, ktoré sa odvoláva na domnelé alebo skutočné nedostatky a previnenie, opäť sa cíti splnomocnené, aby takmer všetky rozhodnutia svojho predchodcu zvrátilo do pôvodného stavu alebo zrušilo. Zdá sa, že pred pol druha rokom aspoň rozpoznali túto pascu. Aspoň tak sa mi prihovára vyššie citovaná veta. Predsa možno ešte nikdy nebola taká veľká priepasť medzi honosnými úradnými vyhláseniami o revolúcii, boji za slobodu, víťazných zápasoch a o dýchavične ustávajúcom hospodárskom mechanizme a rozpadávaní maďarskej spoločnosti. Múdri riadiaci pracovníci, pravdaže, poukazujú na výskumy verejnej mienky a spomínajú absenciu potentnej opozície. Inokedy to zasa nechávajú mimo svojej pozornosti. Prirodzene, je v tom pravda, ale po svojom príchode do cieľa ešte ani jeden víťazný olympijský bežec nevyhlásil, že za zlatú medailu môže ďakovať netalentovaným, lenivým a hlúpym súperom. Predsa len by tým zhodnotil aj svoj vlastný úspech. Chýbajúcu pokoru a skromnosť možno zdôvodniť práve vtedy, keď sa snažíme zostať hospodársky na nohách. Ale nedostatok sebaovládania nie je prípustný v personálnych otázkach, vo vynášaní protiústavných nariadení a v poúčaniach vypľúvaných z dvojtretinového parlamentného krytu a napriek cynickej argumentácii naozaj vplýva na riadenie. Obdobne aj to, keď jedno otvorene opozičné rádio stratí budapeštiansku frekvenciu. Vtedy sa vždy aj ja sám odvolám na rozhodovacie právno-procedurálne príčiny a zúrivým podporovateľom odporúčam opačný pokus: ako by ste asi reagovali, keby sa v čase ľavicového riadenia boli zrušili všeobecne známe pravicové rádio takými istými vrchnostenskými spôsobmi? Ak by vtedy boli protestovali, terajší prístup možno vysvetliť len ako pociťované zadosťučinenie, ako škodoradosť z regulovania „ľavičiarov.” Lenže: toto je dvojitý meter, ktorý bráni vzniku skutočne demokratického a pluralitného verejného života. Práve proti tomu pravica tak často a aj právom v minulosti protestovala. Prirodzene, tieto časy sa už pominuli. Dvojitý meter v roku 2011 oficiálne neexistoval. Niekdajšie opozičné rúcanie kordónu pred parlamentom bola občianska neposlušnosť, kým súčasné opozičné sebapripútanie reťazami je rebélia, ktorá uráža autoritu parlamentu. Bodka. Dali by sa uviesť aj ďalšie príklady, ale obávam sa, že ak dnes okolo polnoci nenastane nejaké čudné osvietenie, na budúci rok v tomto čase bude možné uvažovať o užitočnosti mocenského sebaovládania. V politickom aj morálnom zmysle.
Obete maďarského nacionalizmu
16. januára 2012 - (Jaroslav Daniška - Týždeň)
Maďarský nacionalizmus je zvláštny fenomén. Upozornil na to už Milan Hodža, ktorý kedysi v svojej slávnej knihe Federácia v strednej Európe napísal, že maďarský nacionalizmus je v Strednej Európe výnimočný. Nespája sa totiž s demokratickými ideálmi, ale vymedzuje sa voči nim. Podľa Hodžu je v Európe na tom rovnako už iba nacionalizmus nemecký. Obdobie komunizmu toto tvrdenie trochu reviduje, dôkazom čoho je - ak už nič iné - prejav mladého Viktora Orbána z druhého pohrebu Imre Nagya v júni 1989. Bol to totiž nielen prejav antikomunistický, ale aj prejav demokratický a nacionalistický. Maďarský nacionalizmus je však napriek tomu osobitý fenomén. Po porážke maďarskej revolúcie v roku 1849 a rakúsko-uhorskom vyrovnaní v roku 1867 sa Maďari rozhodli viesť riskantnú politiku. Od Viedne nedosiahli, čo chceli, zato ale získali voľnú ruku na vnútroštátne usporiadanie, a to sa rozhodli využiť. Maďarizácia mala dve etapy, prvú relatívne liberálnejšiu a druhú otvorene šovinistickú. Ideovým motívom tej prvej bol výrok maďarského politika Ferenca Deáka, podľa ktorého „v Uhorsku žijú mnohé národnosti, ale iba jeden národ”. Toto rozlišovanie medzi etnikami a politickým národom postupne nahradila nacionalistická politika s mottom, že „Uhorsko prežije iba ako maďarský štát”. A to znamenalo pritvrdenie. Ako povedal barón Bánffy, „vytvoriť jednotný maďarský národný štát je pre nás bez šovinizmu nemožné”. Maďarské elity uverili tomu, že ak chcú v období etnických nacionalizmov zachrániť Uhorsko, musia ho pomaďarčiť. Presne tak vznikli moderné centralizované štáty vo Francúzsku a inde v západnej Európe a ten istý scenár sa pokúsila napodobiť aj Budapešť. Ako totiž povedal vtedajší zvolenský podžupan Béla Grünwald, „štát je náš, ale moc a vplyv maďarského národa nesiaha až k hraniciam štátu”. Národ, ktorého príslušníci v roku 1880 tvorili 41,6 percenta populácie, sa teda pokúsil ovládnuť celú krajinu. Nástrojom mala byť maďarčina a násilná asimilácia. Nechajme teraz bokom útoky na slovenskú identitu či tragédiu v Černovej a zostaňme v Budapešti. Maďari obmedzili volebné právo, pokúsili sa asimilovať inteligenciu a dať maďarskému národu poslanie, ktoré presahuje hranice Uhorska. Nepodarilo sa. Stalo sa však viac, oveľa viac. Maďarský nacionalizmus zničil Uhorsko, Budapešť prišla o lojalitu nemaďarských národov a v našom prípade pomohla vytvoriť silnú česko-slovenskú väzbu. Ako píše v svojej knihe Maďari. Víťazstvá a prehry Paul Lendvai, tento politický a duchovný etnocentrizmus síce slúžil obrode maďarského národa, zničil však uhorský štát. Zhrňme to: maďarské zlaté obdobie priamo viedlo k pádu ríše, traume Trianonu a rozdeleniu maďarského národa. Také sú historické výsledky maďarského nacionalizmu. Súčasný maďarský premiér je mužom so zmyslom pre historickú kontinuitu. V roku 1989 v svojej slávnej reči hovoril o cieľoch rokov meruôsmych a päťdesiateho šiesteho a ich kontinuite s rokom 1989. Do tohto vzorca zapadá aj jeho politika po roku 2010 s novou ústavou a snahou o integráciu maďarských menšín žijúcich za hranicami. Orbán je realista a vie, že revízia hraníc nie je možná. Preto sa pokúsil o politickú integráciu menšín ponad hranice. Má tomu slúžiť novým spôsobom poňaté dvojaké občianstvo a ešte originálnejšie poňaté aktívne a pasívne volebné právo. Prvým krokom a testom Orbánovej politika sa však stala už samotná „politická integrácia” zahraničných Maďarov do maďarského verejného života. Zdá sa, že na Slovensku je tento proces predbežne neúspešný. Viktora Orbána otvorene kritizoval Béla Bugár, dominantnou silou maďarskej menšiny je strana Most a mimoparlamentnej a etnickej SMK ide v marci tohto roku o holú existenciu. Politika Fideszu je opäť riskantná: tak ako v roku 1918 prišli Maďari o časť svojho národa, tak môžu dnes nadobro prísť o svoje „uhorské dedičstvo”. Maďarsko možno získa tisíce nových občanov, otázkou je za akú cenu. Zahraniční Maďari totiž pod tlakom buď odídu žiť do Maďarska, alebo sa budú v svojich krajinách pomaly asimilovať. Historická lekcia totiž hovorí, že prehnaný maďarský nacionalizmus je najnebezpečnejší pre Maďarov samotných.
Švédi opäť vyšetria smrť diplomata Wallenberga
18. januára 2012 - (tasr)
Švédsko oznámilo, že začne nové vyšetrovanie osudu svojho diplomata Raoula Wallenberga, ktorého v roku 1945 odvliekla z Maďarska Červená armáda. Wallenberg počas vojny zachránil pred nacistami desaťtisíce maďarských židov. Šéf švédskej diplomacie Carl Bildt požiadal expertov, aby preskúmali, či sa nenašli nové materiály, ktoré by mohli objasniť Wallenbergov osud v sovietskom zajatí. Oznámila to hovorkyňa švédskeho ministra. Nové vyšetrovanie bude koordinovať Hans Magnusson, ktorý viedol aj predchádzajúci výskum prípadu v 90. rokoch 20. storočia. Vedci vtedy nedospeli k definitívnemu záveru ohľadne okolností diplomatovej smrti. Wallenberg ako tajomník švédskeho veľvyslanectva v Budapešti spolu so švédskymi a maďarskými pomocníkmi zachránil niekoľko desiatok tisíc židov. Poskytoval im švédske cestovné doklady, prípadne ich poslal do chránených obydlí. Sovieti ho zajali v roku 1945 počas obsadzovania Budapešti, údajne ho podozrievali zo špionáže pre USA. V čase odvlečenia mal 32 rokov. Podľa sovietskych orgánov zomrel v roku 1947 vo väzení, resp. bol v tom istom roku popravený. Niektorí svedkovia však tvrdia, že ešte roky žil ešte ako väzeň. Predstavitelia Švédska, Maďarska a Izraela v utorok slávnostne otvorili v Budapešti pamätný rok venovaný Wallenbergovi pri príležitosti 100. výročia jeho narodenia.
Hranica mení perspektívu
19. januára 2012 - (sob - Trend)
Ak by sa mala podpísať slovensko-maďarská zmluva o Tokaji, tak by južní partneri určite žiadali ustálenie slovenskej výmery na 565 hektároch. Vyplýva to aj z vyjadrení, ktoré Trendu poskytol predseda maďarskej Tokajskej vinohradníckej rady Ferenc Marcinkó. „Boli sme ochotní akceptovať výmeru 565 hektárov, ktorá bola takmer dohodnutá v roku 2004,” spomína. V tom istom roku týždenníku Trend uviedol, že ministerskou dohodou priznaná výmera sa mu nepáči a za optimum považuje 330 hektárov. Túto výmeru Maďari odvodzujú od rakúsko-uhorského zákona prijatého začiatkom minulého storočia. Ten hovorí, že tokajská vinohradnícka oblasť sa na Slovensku nachádza v katastrálnom území troch obcí: Viničky, Slovenské Nové Mesto a Malá Tŕňa. Maďari pritom tvrdili, že aj na tomto území treba určiť, na akej rozlohe sa dá pestovať hrozno, z ktorého sa vyrába tokajské víno. Ich výskumníci prišli k názoru, že je to maximálne 330 hektárov. Ich slovenskí kolegovia mali iný názor. Výskumný ústav vinohradnícky a vinársky v druhej polovici 90. rokov určil, že pestovať tokajské odrody viniča možno na výmere 909,58 hektára. Na takejto ploche sa podľa jeho nálezu má nachádzať pôda s geologickým tufovým podkladom, ktorá je základom tvorby jedinečnej plesne. Tá sa okrem troch obcí spomínaných v rakúsko-uhorskom zákone nachádza aj v dedinkách Bara, Čerhov, Černochov a Veľká Tŕňa.
Spor o výmeru slovenských viníc je príbeh s mnohými etapami a stále bez konca
Hektárová kliatba Tokaja
19. januára 2012 - (Branislav Sobinkovič - Trend)
Rozvodové konanie, ktoré síce bolo na dlhý čas prerušené, no jeho hlavní aktéri sa stále majú „rovnako radi”. Obviňujú sa z podrazov a zahýbania so susedom. Takéto repete z roku 2004 si na sklonku vlaňajška zahral minister pôdohospodárstva Zsolt Simon na jednej strane a slovenskí producenti tokajského vína na strane druhej. Rezortný šéf hrozí, že pre ich tvrdohlavosť a chyby Slovenska pri komunikácii s Bruselom môžu prísť o značku Tokaj. Východniari kontrujú, že ich opäť straší zbytočne. A tlačí do niečoho, o čo mu ide už dávno. Do dohody s Maďarskom, znižujúcej plochu, na ktorej je na Slovensku možné pestovať vinič na tokajské víno. Najmenšia slovenská vinohradnícka oblasť Tokaj je najvýnimočnejšia pre pleseň Botrytis cinerea, ktorá napáda tamojšie hrozno. Vďaka nej má tamojšie víno nezameniteľne sladkú a výnimočnú chuť. Okrem Slovenska sa dá vyprodukovať mok podobných kvalít len v susednom Maďarsku. Práve poloha je pre túto vinársku oblasť aj prekliatím. Pretože okrem pestovania hrozna a výroby vína sa tamojší producenti musia venovať aj cezhraničným sporom. Ako to už medzi susedmi zvyčajne chodí, dôvodom sú pozemky. Presnejšie, slovenská výmera tokajských honov. Slováci tvrdia, že jej celková rozloha je 909 hektárov. Maďari sú ochotní akceptovať s prižmúrením oboch očí 565 hektárov. Doteraz sa kvôli tomu obe strany hádali a neboli schopné podpísať medzištátnu zmluvu, čo by upravila spoločné používanie značky Tokaj. Už sa k tomu dvakrát schyľovalo. V rokoch 2004 a 2011. V oboch prípadoch bol ministrom hospodárstva Zsolt Simon a vždy si vyslúžil zdrvujúcu kritiku slovenských pestovateľov. Vraj v otázke výmery honov ustupuje južným susedom. Pred siedmimi rokmi sa končila hegemónia maďarského Tokaja na zahraničných trhoch. Jej základy si vďaka šikovnému lobingu postavilo Maďarsko za čias komunizmu. V roku 1967 sa v prospech vtedajšieho Československa zrieklo výroby piva pod značkou Pilsner výmenou za právo na exkluzivitu svojho tokajského vína na svetových trhoch. Všetko tokajské víno nieslo odvtedy označenie ako maďarský produkt. Aj to, ktoré sa vyrábalo na Slovensku. Podľa medzištátnej dohody museli Maďari z tejto oblasti odoberať tisíc hektolitrov ročne. Ich politici lepšie zareagovali aj na zmenené pomery po roku 1989. Kým sa Slováci a Česi naťahovali pri delení majetku, Maďari stihli značku Tokaj zaregistrovať na západoeurópskych trhoch a získať exkluzivitu na vývoz do EÚ. Pokusy slovenských vyjednávačov vypracovať dohodu o vzájomnom používaní značky Tokaj sa potom končili neochotou maďarskej strany. Jej hegemónia začínala korodovať v roku 2002, keď Európska komisia schválila zoznam európskych vín. V ňom konštatovala, že Tokaj môžu vyrábať Maďari a Slováci. Ďalším rozhodujúcim zlomom bolo v roku 2004 rozšírenie sa Európskej únie o nové štáty. Slováci sa tak stali súčasťou západoeurópskeho trhu a exkluzivita Maďarov pominula. Práve v tom období boli budapeštianski politici najprístupnejší dohodnúť sa so Slovákmi na spoločnom postupe. Spájal ich záujem ochrániť značku pred inými konkurentmi. Aj vo Francúzsku a v Taliansku totiž producenti vyrábali vína pod značkou Tokaj. Keďže však išlo len o klasické odrodové vína, ktoré sa nevyrábali z hrozna napadnutého plesňou Botrytis cinerea, EÚ im povolila používať túto značku do roku 2007. S tým, že takéto plesne sa na vinič dostávajú len na jednom mieste na svete: v tokajskej oblasti. Ak chceli Maďari aj Slováci výnimočnosť svojho vína uchrániť, museli sa dohodnúť na pravidlách, za akých môže vzniknúť víno z Tokaja. Pre spory o rozsah slovenskej výmery viníc k plánovanej medzištátnej zmluve nedošlo. Aby sa niečo Bruselu predsa len predložilo, nahradila ju dohoda oboch rezortných ministerstiev o spoločnom postupe pri výrobe tokajského vína. V nej je odporučenie, aby rozsah slovenských viníc neprekročil výmeru 565,2 hektára. To však nikdy nebolo zapracované do tunajších zákonov, a tak stále platia ustanovenia slovenského vinohradníckeho zákona, podľa ktorých majú tokajské hony výmeru 909,58 hektára. Maďarsko-slovenské trenice potom na čas utíchli a prepukli až na sklonku minulého roka. Znova vtedy, keď vstúpili do hry povinnosti voči Bruselu. Európska komisia zaviedla v roku 2009 nový elektronický register označení pôvodu a zemepisných označení vín, ktorému dala názov E-Bacchus. Všetky štáty únie si doň mali nahlásiť vína s chráneným označením pôvodu, ktoré boli na ich územiach registrované do leta 2009. Do konca minulého roka mali potom krajiny do elektronického registra doplniť technické špecifikácie svojich výrobkov. Ak by to nestihli, tak by bolo chránené označenie pôvodu začiatkom tohto roka automaticky vymazané. V praxi by to znamenalo, že vína, ku ktorým nedodali špecifikáciu, by prudko stratili na cene. Chránené označenie pôvodu je totiž akýmsi opisom výrobku, ktorý pochádza z určitej vymedzenej zemepisnej oblasti, vďaka ktorej má svoju nezameniteľnú kvalitu a vlastnosti, hovorí Mária Macíková, spolumajiteľka rodinnej firmy Tokaj Macik Winery. Spôsob, akým Slovensko poslalo svoju špecifikáciu do Bruselu, odhalil ďalšiu výnimočnosť Tokaja. A to chorobnú nedôveru jeho producentov k ministrovi Z. Simonovi. Technické údaje k svojim vínam mohli do Bruselu poslať buď prostredníctvom ministerstva pôdohospodárstva, alebo cez Úrad priemyselného vlastníctva. Vinári si vybrali druhú možnosť. „Minister nás stále tlačil do dohody s Maďarmi a my sme sa báli, že by sme ňou prišli o časť výmery tokajských honov,” približuje M. Macíková dôvody obáv všetkých tokajských vinárov, s ktorými sa TREND na túto tému rozprával. „Tu v žiadnom prípade nejde o výmeru,” oponuje minister. Hlavný dôvod, prečo chcel špecifikáciu podávať spolu s Maďarmi, bol ten, že naši južní susedia majú na rozdiel od Slovákov názov Tokaja uvedený v registri E-Bacchus v súlade s tým, čo používajú vo svojej legislatíve. „A Slovensko to tak nikdy nemalo,” vysvetľuje minister. Dodáva, že v domácej legislatíve má krajina evidovanú Tokajskú vinohradnícku oblasť a v E-Bacchuse zasa Vinohradnícku oblasť Tokaj. Všetky slovenské dokumenty, ktoré naši vinári poslali Bruselu, sa viažu na iný názov vinohradníckej oblasti, než je uvedené v E-Bacchuse. Minister pôdohospodárstva Z. Simon sa preto obáva, že pri posúdení špecifikácie môžu bruselskí úradníci pre procesné chyby Slovákov zrušiť chránené označenie pôvodu pre víno značky Tokaj. Maďari podobný problém nemajú a minister tvrdí, že to je dôvod, prečo chcel uzavrieť s nimi slovensko-maďarskú dohodu o Tokaji a potom by spoločne poslali špecifikáciu. Zmienka o zmluve s Maďarmi vyvolala v slovenskom Tokaji okamžite paniku a spomienky na rok 2004, keď sa v rámci príprav na jej uzavretie takmer znížila výmera tokajských honov. Už v roku 2004 slovenskí pestovatelia Tokaja Z. Simonovi vyčítali, že v otázke výmery Maďarom zbytočne ustupuje. Keďže sme sa stali členmi únie, maďarský Tokaj stratil exkluzivitu na európskych trhoch a podpísanie medzinárodnej zmluvy nebolo nevyhnutné. Podobný postoj zastávajú aj teraz a tvrdia, že pri zaslaní špecifikácie nemusíme s južnými susedmi spolupracovať. To, že Slovensko má iný názov Tokaja v zákone a iný v E-Bacchuse, nebude podľa podpredsedníčky Úradu priemyselného vlastníctva SR Zdeny Hajnalovej znamenať vymazanie tohto chráneného označenia pôvodu. Uviedla to v decembri počas rokovania parlamentného výboru pre pôdohospodárstvo a životné prostredie. Podľa názoru úradu chránené označenie Tokaj má ochranu EÚ od roku 2004, keď Slovensko do únie vstúpilo. Problematika nesúladu toho, čo je v bruselskom registri a čo v slovenských paragrafoch, sa dá odstrániť novelou zákona.
Rusínsky jazyk a proces národného obrodenia Rusínov
Univ. Prof. J. Vaňko, CSc.: Národnostná politika na Slovensku po roku 1989
Všetky prevratné udalosti v dejinách vplývali aj na vznik a rozvoj národnoemancipačného procesu, a to bez ohľadu na konkrétny národ alebo etnickú skupinu. Najvýznačnejšie revolučné udalosti v Európe v 19. a 20. storočí vplývali aj na proces národnej emancipácie Rusínov žijúcich na severovýchodnom Slovensku a v susednom Zakarpatsku, v bývalej Podkarpatskej Rusi, ktorá bola súčasťou Československa do r. 1945.
Najlepšie európske festivaly sú maďarský Sziget aj poľský OFF
13. januára 2012 - (pravda / sita)
Festivaly majú svoj rebríček rovnako ako muzikanti, skladby, nahrávky či interpreti. Na 3. ročníku European Festival Awards (EFA) asociácie Yourope triumfoval maďarský Sziget, keď v kategórii Najlepší veľký festival pokoril dvojnásobného víťaza - poľský Open'er. Ten už nemohol vyhrať pre nové pravidlo, ktoré znemožňuje opakované víťazstvo v tej istej kategórii. Na 19. ročníku budapeštianskeho Szigetu sa tento rok predstavil americký hudobník Prince. Sziget festival, jedno z najväčších európskych hudobných podujatí, navštívilo vlani v súčte siedmich dní 380-tisíc ľudí. Jubilejný, 20. ročník festivalu bude od 6. do 13. augusta. Prvým potvrdeným interpretom je anglická formácia The Stone Roses. V kategórii Najlepší stredne veľký festival zvíťazil poľský OFF Festival, ktorý sa konal 5. až 7. augusta 2011 v Katoviciach. Vystúpili na ňom napríklad Primal Scream, Mogwai, Konono no. 1, či Xiu Xiu. V tej istej kategórii sa presadila aj trenčianska Pohoda a český Rock for People, ktoré sa podľa ich organizátorov dostali do najlepšej päťky. Najlepším malým festivalom sa na stredajšom udeľovaní cien stal belgický Extrema outdoor. Belgické podujatie triumfovalo aj v kategórii Najlepší indoorový festival, a to zásluhou festivalu I Love Techno. Cenu Green'N'Clean za čistotu a ekologickosť získal nemecký Melt! Headlinerom roka sa v stredu večer stala britská skupina Coldplay, ktorá získala aj ocenenie pre Festivalovú hymnu roka za skladbu Viva la Vida. Objavom roka je Brit James Blake. Cenu za celoživotný prínos na European Festival Awards udelili zakladateľovi kultového festivalu Glastonbury Michaelovi Eavisovi, ktorý tento rok oslávi 77. narodeniny. Veľkolepý hudobný festival, ktorý sa koná na jeho farme od roku 1970, bude mať tento rok prestávku.
Znotované piesne z Čaby - Zachytené v poslednej chvíli
Klenoty dolnozemských Slovákov už vyšli aj v knižnej podobe
9. januára 2012 - (František Buda - Naše novosti)
Po druhej svetovej vojne sa tisícky slovenských rodín presťahovali z Dolnej zeme do krajiny dávnych predkov. Do nového domova si doniesli plnú nošu spomienok, ktoré však s vymieraním pamätníkov rýchlo blednú - práve tak, ako ich piesne a zvyky. Málo je už ľudí, ktorí si dokážu spomenúť na piesne vytvorené ľudovými skladateľmi z Békešskej Čaby a okolia. Navyše, moderná doba nežičí folklóru, preto už mnohé klenoty sa načisto stratili v prepadlisku času. Tým viac treba oceniť zberateľov, ktorí sa podujali zachrániť všetko, čo sa ešte zachrániť dá. Výsledkom ich hľadačstva je knižka so šteklivým názvom Keď som išla včera večer z túlania. Vydala ju síce Slovenská samospráva župného mesta Békešská Čaba, no všetci autori sú z južného Slovenska. Komárňanská hudobná pedagogička Eva Kerepeczká zozbierala a znotovala osemdesiat slovenských ľudových piesní z Dolnej zeme. Kolárovčan Michal Kocziszki - rovnako rodák z Békešskej Čaby - k nim pridal ďalších osem pesničiek. Sú väčšinou o láske, ale aj vojenské, dožinkové a smútočné, zachytené v neopakovateľnom, trocha archaickom nárečí. Zvláštnosťou spevníka sú pesničky slovensko-maďarské, teda také, v ktorých je melódia rovnaká, len text je rozdielny. Čo sa ešte z povedomia ľudí celkom nestratilo, zhrnula Helena Vicianová do ďalšej knižky s názvom Babičkine dolnozemské klenoty. Vydali ju s prispením Nitrianskeho samosprávneho kraja, Matice slovenskej a obce Iža. Aj tieto piesne znotovala Eva Kerepeczká. Listovanie v knižke pripomína dávnu minulosť, ktorá sa sprítomnila zásluhou štyroch žien z Iže - Márie Štefánikovej, Márie Husárovej, Žofie Bartovej a Márie Varsányiovej. V pamäti našli 32 piesní, ktoré sa na Dolnej zemi spievali nielen často, ale aj s oduševnením. Sú to nôty najmä o láske, ale aj svadobné, regrútske, detské, pohrebné a príležitostné (zakáľačka, dožinky, priadky a podobne). Okrem piesní boli do knižky zakomponované popisy zvykov dolnozemských prarodičov, ktoré však už väčšinou pohltil čas u nás aj v Maďarsku. Pozoruhodné sú aj múdrosti niekoľkých generácií o počasí či o zdraví. Na ukážku odcitujme aspoň jedno z receptov stáreže na šťastný život: „Kto pridlho bdeje a pridlho spáva, tupým sa na duchu a tele stáva.”
V Hejciach si pripomenú šieste výročie havárie slovenského vojenského lietadla
19. januára 2012 - (tasr)
V severomaďarskej obci Hejce v Boršodsko-abovsko-zemplínskej župe si dnes pripomenú šieste výročie tragickej havárie vojenského lietadla AN-24. Spomienkového stretnutia, ktoré sa uskutoční pri pamätníku obetí leteckého nešťastia, sa zúčastní štátny tajomník Ministerstva obrany SR Róbert Ondrejcsák a štátny tajomník maďarského rezortu obrany Lajos Fodor. Nešťastie si 19. januára 2006 vyžiadalo životy 42 príslušníkov Ozbrojených síl SR, ktorí sa vracali z misie v Kosove. Nehodu, ktorá sa stala necelých 30 kilometrov od pristávacej dráhy košického letiska, prežil iba jeden z vojakov - nadporučík Martin Farkaš. Agentúra MTI pripomína, že na pamiatku obetí nešťastia postavili pomníky priamo na mieste tragédie a aj v obci. Každoročne sa tam stretnú rodiny obetí, ich spolubojovníci, predstavitelia vedenia slovenskej a maďarskej armády i miestni obyvatelia a účastníci záchrannej akcie.
Zrážka autobusov v Šoproni má už 29 zranených
19. januára 2012 - (tasr)
Záchranári v západomaďarskom Šoprone v stredu ráno previezli do nemocnice na pozorovanie až 29 zranených po zrážke dvoch autobusov. V prvých správach uvádzali ešte iba piatich zranených. Podľa maďarskej tlačovej agentúry MTI hovorkyňa župnej polície Gabriella Kálmánová informovala, že všetci pacienti mali iba ľahšie poranenia. Na križovatke štátnej cesty č. 84 pri vjazde do mesta zastavil na semaforoch na červenú jeden z mestských autobusov; druhý doňho zozadu vrazil.
Maďarský huslista sa vracal do kajuty po husle, na Concordii zahynul
18. januára 2012 - (sita)
Maďarský huslista, ktorý sa plavil na talianskej lodi Costa Concordia, prišiel o život nešťastným spôsobom. Hudobník identifikovaný ako 38-ročný Sándor Fehér bol v čase, keď sa plavidlo začalo potápať, na jeho prvom poschodí. Prvé minúty najskôr čakal, čo sa bude diať, povedal pre maďarský denník Blikk jeho kolega z orchestru József Balogh. Fehér podľa neho intenzívne pomáhal viacerým dezorientovaným deťom pri nasadzovaní záchranných viest. Hudobník si však v istej chvíli uvedomil, že svoje husle má v kajute a vrátil sa po ne. Na nastúpenie do záchranného člnu však už v jeho prípade bolo príliš neskoro a Maďar sa utopil. Fehér je vôbec prvou identifikovanou osobou z jedenástich ľudí, ktorých zatiaľ evidujú ako obete nešťastia. Záchranné práce medzitým stále pokračujú. Šanca, že by medzi zvyšnými 21 nezvestnými bol ešte niekto živý, sú však už mizivé.
Útok etiópskych ozbrojencov prežili traja Maďari
18. januára 2012 - (tasr)
Traja Maďari, ktorí prežili útok na severovýchode Etiópie, sú už v Addis Abebe. Medzi piatimi zahraničnými turistami, ktorých v utorok ráno pri útoku zabili neznámi ozbrojenci, boli dvaja občania Nemecka, dvaja Maďari a jeden Rakúšan. Hovorca maďarského premiéra Péter Szijjártó uviedol, že jeden z Maďarov nie je zranený, druhý je zranený ľahko a o zdravotnom stave tretieho zatiaľ nie sú k dispozícii informácie. Trojica maďarských geológov zo segedínskej univerzity sa do metropoly Etiópie dostala pomocou Nemcov. Vo štvrtok ráno by už v Etiópii mali byť pracovníci maďarského Centra boja proti terorizmu (TEK), ktorí sa v oblasti zapoja do zbierania informácií. Ich úlohou bude vyjasniť okolnosti teroristického útoku a na mieste činu sa presvedčiť, či nie sú ohrození ďalší maďarskí občania, prípadne či nie sú medzi unesenými cudzincami, dodal Szijjártó. Podľa etiópskej televízie, na ktorú sa odvoláva agentúra AP, bolo v skupine osem turistov. Agentúra APA však citovala hovorcu rakúskeho ministerstva zahraničných vecí Petra Launskeho-Tieffenthala, podľa ktorého boli v regióne v čase prepadu dve skupiny s celkovo 22 osobami.
Výzva na predkladanie žiadostí o dotáciu na rok 2012
Úrad pre Slovákov žijúcich v zahraničí (ďalej len úrad) v súlade s článkom 12 ods. 1 písm. c) vnútorného predpisu č. 1/2012 (ďalej len „dotačná smernica“) vyhlasuje výzvu na prekladanie žiadostí o dotáciu na rok 2012.
Smernica o poskytovaní dotácií
Milí krajania, dovoľujeme si vás informovať, že Úrad pre Slovákov žijúcich v zahraničí prijal smernicu o poskytovaní dotácií, ako aj metodický pokyn na jej vykonanie. Oba predpisy upravujú podrobné pravidlá, postupy a podmienky, za ktorých je možné žiadať Úrad pre Slovákov žijúcich v zahraničí o finančnú podporu na aktivity, ktorých cieľom je udržiavanie a rozvoj národného povedomia a kultúrnej identity slovenských menšín a komunít v zahraničí.
Reakcia na vyhlásenie SZSZ
16. januára 2012 - (uszz.sk)
Občianske združenie s názvom Svetové združenie Slovákov v zahraničí (SZSZ) sa dlhodobo neoprávnene vydáva za zástupcu všetkých Slovákov žijúcich v zahraničí napriek tomu, že na poslednom valnom zhromaždení tohto združenia v roku 2011 sa v Budapešti zišlo asi 10 posledných priaznivcov tohto združenia, keďže zvyšok jeho členskej základne sa od terajšieho vedenia na čele s Vladimírom Skalským a členmi jeho výkonného výboru Dušanom Daučíkom a Ľudomírom Molitorisom dištancoval od združenia potom, ako finančná kontrola Úradu vlády SR odhalila závažné pochybenia bývalého vedenia Úradu pre Slovákov žijúcich v zahraničí (ÚSŽZ) spojené s vyúčtovaním dotácií pre SZSZ v sume viac ako 150 000 eur. ÚSŽZ v roku 2011 obstarával výlučne zákazky s nízkou hodnotou, pričom striktne dodržiaval príslušné ustanovenia zákona č. 25/2006 Z. z. o verejnom obstarávaní a o zmene niektorých zákonov v znení neskorších predpisov. Napriek tomu, že bývalé vedenie ÚSŽZ zadávalo zákazky s nízkou hodnotou priamym zadaním, Milan Vetrák po svojom nástupe do funkcie predsedu ÚSŽZ vo februári 2011 ihneď prijal striktný predpis týkajúci sa obstarávania takýchto zákaziek s cieľom väčšej transparentnosti a efektívnosti, ako aj zabráneniu konfliktu záujmov a klientelizmu. Všetky namietané zákazky sa pritom udeľovali výlučne na základe jediného kritéria, ktorým bola najnižšia cena. ÚSŽZ zamestnával počas roka 2011 16 osôb externe, bolo to však priebežne počas celého roka, neraz len jednorazovo ako prednášajúcich na školeniach, pričom priemerný mesačný zárobok týchto osôb bol 348 eur. Správa V. Skalského je v tejto súvislosti len pokračovaním jeho osočovania založeného na neoverených informáciách, nepravdách a neznalosti platných slovenských právnych predpisov. ÚSŽZ mieni vo veci neustáleho poškodzovania dobrého mena voči V. Skalskému v najbližšej dobe podniknúť právne kroky. Správa prichádza len niekoľko dní potom, čo bolo V. Skalskému doručené rozhodnutie o neposkytnutí dotácie na rok 2011 z dôvodu nevyrovnaných záväzkov so štátom, pričom V. Skalský doteraz nepredložil ÚSŽZ požadované účtovné doklady. Rovnako tomu je aj v prípade D. Daučíka, ktorého vyúčtovania dotácií sú katastrofálne a D. Daučík vôbec neprejavil záujem o odstránenie nedostatkov. V prípade V. Skalského a D. Daučíka ide pritom o 2 z 5 subjektov - krajanských organizácií, ktoré si na rozdiel od 200 iných prijímateľov dotácií nedokázali v roku 2011 vysporiadať záväzky so štátom a vedia, že pokiaľ tak neurobia, nedostanú dotácie ani v ďalších rokoch. Ľ. Molitoris síce má vyúčtovania predbežne v poriadku, na sklonku roka však vyvíjal na predsedu ÚSŽZ nátlak a nútil ho k udeleniu mimoriadnej dotácie, na ktorú menovaný nemal nárok a udelenie takejto dotácie by bolo zároveň porušením zákona a vnútorných predpisov ÚSŽZ. M. Vetrák od nástupu do funkcie predsedu ÚSŽZ uplatňuje politiku nulovej tolerancie voči všetkým, ktorí nemajú vyrovnané záväzky so štátom a v tomto smere opätovne apeluje na V. Skalského a D. Daučíka, aby rešpektovali zákon, rozhodnutie vlády o jeho vymenovaní do funkcie na základe transparentného výberového konania a čo najskôr riadne vyúčtovali všetky dotácie za minulé roky, keďže terajšie vedenie ÚSŽZ nemieni tolerovať ich vážne nedostatky a porušenia zákona tak, ako to robilo v ich prípade bývalé vedenie ÚSŽZ.
„Bezprecedentná“ suma?
Skalský chcel portál za 74 800 Eur
16. januára 2012 - (uszz.sk)
Predseda Svetového združenia Slovákov v zahraničí (SZSZ) Vladimír Skalský a členovia jeho výkonného výboru Dušan Daučík a Ľudomír Molitoris žiadali v mene všetkých Slovákov v zahraničí dotáciu na výrobu ich vlastného portálu vo výške cca 74 800 eur, pričom Úrad pre Slovákov žijúcich v zahraničí im za bývalého vedenia poskytol 34 000 eur, dalších 3 000 eur im už ÚSŽZ odmietol poskytnúť, lebo riadne nevyúčtovali tých prvých 34 000 eur. Predseda SZSZ Vladimír Skalský v súčasnosti píše v médiách o sume 24 000 eur na nový úradný, databázový a multimediálny celosvetový portál pre všetkých krajanov www.slovenskezahranicie.sk (nie webovú stránku úradu, ktorá je na stránke www.uszz.gov.sk) ako o „bezprecedentnej” sume.